c: text/html

text:
Niels Petersen
25.05.2016 - 16:31
Ítróttur > Ítróttur > Flogbóltur
Klokkan 18:30 í kvøld byrjar finalan í HM/EM undankappingini í Høllini á Hálsi. Føroyar og Kýpros hava vunnið báðar sínar fyrstu dystir móti ávíkavist Írlandi og Liktinstein og klokkan 16 spæla hesi bæði dyst um triðja plássið í kappingini. Føroyar og Kýpros hava bæði tryggjað sær EM luttøku, við minimum at gerast nummar tvey. Men í kvøld skal finnast útav, hvat lið vinnur sær HM luttøku, við at vinna hesa kappingina.
Í fyrra dystinum vunnu Føroyar sera greitt á Írlandi. Úrslitið bleiv 3-0. Hesin dysturin varð spældur mánakvøldið.
Í gjár vunnu Føroyar enn einaferð 3-0, hesaferð móti Liktinstein. Munurin varð ikki eins stórur sum í fyrsta dystinum, men talan var tó aftur um greiðan sigur til føroysku kvinnurnar.
Í kvøld skal slagið so standa millum Føroyar og Kýpros, sum á sama hátt hava hølvað hini bæði liðini av. Føroyar og Kýpros eru, at síggja til, rímuliga jøvn lið, og spenningurin er sostatt øðiligur undan finaluni í kvøld. Dysturin byrjar klokkan 18:30.
Portalurin fekk orðið á landsliðsvenjaran, Jóhan Petur á Stongum í gjár, undan dystinum móti Liktinstein, og tá tosaði hann millum annað um týdningin av at hava og føla so stóran stuðul frá áskoðarunum og at Føroyar kann hýsa tílíkum kappingum. Hann følir seg stoltan.
- At sleppa at umboða sítt land, sína tjóð er ómetaliga stórt, sigur landsliðsvenjarin. Vit føla stoltleika sum ongantíð áður, eisini hóast vit eru fleiri sum hava roynt seg í stórum kappingum. At sleppa at spæla so stóra kapping á heimavølli er fantastiskt, sigur bersøgni venjarin úr Sørvági.
Jóhan Petur á Stongum og Kristian Mikkelsen, sum manna dugnaliga venjaratoymið hava leitt Føroyar til Oyggjagull í 2009, og nú teir aftur arbeiða saman hava teir fyribils leitt Føroyar til EM luttøku. HM luttøka kann enntá tryggjast seinni í kvøld, eydnast tað føroyska liðnum at vinna á Kýpros.
Les eisini: Landsliðsvenjarin: - Vænti ein tættari dyst enn í gjár - men vit fara eftir sigrinum
(Mynd: Olaf Olsen)
(Mynd: Olaf Olsen)

robotstxt: allowed

filter: keep


text:
Tað vísur seg at vera stórur forvirringur í Fiskimálaráðnum, um vit hyggja at teimum tíðindaskrivum sum verða send út.
Tann 19. juni skrivaði Fiskimálaráðið í tíðindaskrivi soleiðis:
- Boðað verður tí frá, at sølan av rættindum at veiða makrel verður avgreidd 14. august 2018. Seinasta freist at lata boð inn er 14. august kl. 12.00.
- Sølan av rættindum at veiða norðhavssild verður avgreidd 16. august 2018. Seinasta freist at lata boð inn er 16. august kl. 12.00.
Fyri løtu síðani sendi Fiskimálaráðið tíðindaskriv út, har skrivað verður soleiðis:
- Fiskimálaráðið hevur boðað frá, at afturlatnu uppboðssølurnar av rættindum at veiða 7.490 tons av norðhavssild og 10.901 tons av makreli verða ávikavist 14. august og 16. august 2018.
Tað vil siga, at nú er brádliga norðhavssildin fyrst og síðani makrelurin.
Í tíðindaskrivinum stendur heldur einki um dagar, nær uppboðssølurnar verða, men bara at tær eru útsettar eina viku.
Les eisini:
Um tú veitst okkurt, sum VP ikki veit - skriva so til vp@vp.fo


text:
Sloans ormsfiskur (ljósfiskaættin)
Chauliodus sloani
Bloch & Schneider, 1801
Stødd: Sloans ormsfiskur verður upp í 35 cm langur.
Dýpi: Hann fer djúpari enn 1000 m um dagin, kanska niður á 2800 m og upp undir vatnskorpuna á nátt. Hann er fingin við botná Íslandsrygginum á umleið 450 m.
Litur: Hann hevur ælabogalitir um síðurnar, silvurblankur um kápuna, svart-silvurbláligur um bakið og undir búkinum.
Teinar: R 7 (5-8); G 10-13; U 9-14; B 7;
Lýsing: Sloans ormsfiskur er klænur fiskur við stuttum, men stórum høvdi. Kjafturin er stórur við ógvisliga stórum tonnum, langar, spískar og nakað bogaðar innyvir. Við afturlatnum kjafti standa tenninar í undirkjaftinum upp við gronini. Hann hevur lítla ryggfjøður næstan frammi við nakkan, fremsti teinur umleið 3 ferðir longri enn hinir. Uggafjaðrarnar eru heilt frammi við kápuna. Búkfjaðrarnar eru frammanvert miðjuna. Gotfjøðurin er heilt afturi við klingruna. Hann hevur eina fitifjøðurlíka fjøður oman á sporlinum og eina framman fyri gotfjøðurina. Hann hevur smá ljósgøgn, eini 50 niðast eftir síðunum, frá ugganum aftur til stertin.
Eyðkenni: Stóru og hvøssu tenninar, ljósgøgnini, klæna skapið.
Týdningur: Hann hevur ikki vinnuligan týdning.
da: Sabeltandfisk, en: Sloan’s viperfish, fr: Chauliode de sloane, ís: Slóans gelgja, no: Huggormfisk
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Ljósfiskar Stomiiformes
Í hesum hópinum eru 5 ættir, 53 slektir og 391 sløg:
Av teimum eru undir Føroyum skrásettar 3 ættir við 7 slektum og 8 sløgum:
Yvirhøvur smáir fiskar, ið hava ljósføri runt um á kroppi og høvdi. Summir hava finnu. Nakrir hava roðslu, aðrir ikki. Summar av fjaðrunum mangla á nøkrum sløgum. Onkrir hava fitifjøður undir sporlinum. Flestir eru dimmir á liti, og nakrir eru silvurblankir. Ljósfiskar eru bæði djúpt og ovarlaga í sjónum.


text:
GÓÐ TÍÐINDI 2017
Nú árið 2017 er farið framvið, kunnu vit fegnast um nógvar sigrar. Uttan okkara limir og stuðlar hevði einki av hesum borið til. Tí vilja vit fegin luta sigrarnar við tykkum. Sigrar, sum vísa, at tykkara íkast ger stóran mun hjá sera nógvum fólkum í tí veruliga heiminum.
HÆGSTIRÆTTUR Í ARKANSAS STEÐGAR AVRÆTTING
62 ára gamli Jack Greene skuldi avrættast tann 9. novembur. Men bara tveir dagar undan avrættingardegnum avlýsti tann amerikanski staturin Arkansas avrættingina.
TATAR-LEIÐARAR AV KRIM LEYSLATNIR
Teir báðir tatarisku leiðararnir av Krim, Ilmi Umerov og Akhtem Chiygoz, blivu báðir dømdir fongsulsrevsing av tí veruliga stýrinum á hálvoynni, sum er undir russiskum ræði. Men nú eru teir loksins frælsir í Ukraina.
SIGUR! ERKIN MUSAEV LEYSLATIN FYRI TÍÐ
Erkin Musaev, fyrrverandi usbekiskt stjórnarstarvsfólk og ST-starvsfólk, sum bleiv píndur og órættvíst fongslaður, er leyslatin fyri tíð. Hann sendir øllum limum og stuðlum hjá Amnesty sína hjartans tøkk.
MUDAWI DOKTARI LEYSLATIN EFTIR ÁTTA MÁNAÐIR Í FONGSLI
Eitt tað fremsta mannarættindastríðsfólkið í Sudan, Mudawi Ibrahim Adam, er eftir átta mánaðir í fongsli leyslatið og aftur hjá familjuni.
KILI HAVNAR FULLKOMNUM FOSTURTØKUBANNI
Í Kili, sum var eitt av fáum londum í heiminum við fullkomnum fosturtøkubanni, hevur tingið nú samtykt at avkriminalisera fosturtøku.
PEYMAN BJARGAÐUR FRÁ AVRÆTTING
Trýsti frá Amnesty International fyri at takka er tann deyðadømdi Peyman Barandah nú bjargaður. Takk, øll tit, sum skrivaðu undir!
QIN CHAO LEYSLATIN
Sum tann síðsta av teimum seks handtiknu borgaramiðlafólkunum er Qin Chao nú loksins leyslatin. Hon bleiv upprunaliga handtikin fyri at hava havt ætlanir um at siga frá mótmælistiltøkum í sambandi við G20-toppfundin í Hangzhou í Kina.
ENDURGJALD EIGUR AT HAVA VIÐ SÆR, AT FLÓTTAFÓLK VERÐA ENDURHÝST
Við eini søguligari semju fáa 2000 flóttafólk og flytandi, sum avstralskir myndugleikar hava hildið aftur á oyggjunum Nauru og Manus undir umstøðum, sum minna um píning, 352 milliónir krónur í endurgjaldi. Ein týdningarmikil sigur, sum tó eigur at hava við sær, at flóttafólkini verða endurhýst, heldur Amnesty.
TAIVAN FER AT LOYVA SAMKYNDUM AT GIFTAST
Grundlógardómstólurin í Taivan hevur givið politikarunum í landinum tvey ár at broyta lóggávuna, so at hjúnaband millum tvey av sama kyni verður lógligt.
DÓMSTÓLUR Í KENJA GEVUR UPPRUNAFÓLKI NÝGGJA VÓN
Eftir kúgan og tvingsilsflytingar í nógv ár hevur Tann afrikanski mannarættindadómstólurin staðfest, at Ogiek-fólkið í Kenja hevur rætt til sítt upprunaliga øki.
CHELSEA MANNING ER LEYSLATIN
Tann fyrrverandi fregnargreinarin Chelsea Manning bleiv í 2013 dømd 35 ára fongsul. Í 2010 lak hon hernaðarupplýsingar til WikiLeaks. Amnesty savnaði 241.289 undirskriftir og brøv við áheitanum um at sleppa henni leysari. Nú er hon leyslatin.
NÝGGJ LÓG GER LÍVIÐ TRYGGARI HJÁ FÓLKI VIÐ ALBINISMU
Tann nýggja lógin og fleiri aðrir batar skulu tryggja, at fólkajagstranin heldur uppat. Batarnir eru framdir eftir trýst frá Amnesty International.
MEKSIKO: NÝGGJ OG BETRAÐ LÓG UM PÍNING
Tann meksikanska kongressin samtykti tann 19. apríl eina nýggja og betraða píningarlóg, sum m.a. fer at betra um viðurskiftini hjá teimum, sum hava kent píning á egnum kroppi. Lógin er ikki fullkomin, men eitt týðandi fet tann rætta vegin og í nógv betri samsvari við altóðja lóg.
ARGENTINA: BELÉN FRÍKEND
I mars 2014 fekk hon óviljað fosturtøku í 22. viku. Seinni bleiv hon handtikin og ákærd fyri morð á fostrið.


text:
Orð: William O. Cushing
Lag: Robert Lowry
Týtt: Victor Danielsen
1. Niður í dalin, Jesus, fari eg við tær!
Blómurnar har vaksa, keldan frísk rennur har;
fegin vil eg fylgja, har tú fert, mín Frelsari,
líða her og virka fyri krúnuni.
Niðurlag: Fylgi, fylgi, Jesus, tær eg fylgi,
hvar sum helst, nær sum helst eg vil fylgja tær!
Fylgi, fylgi, Jesus, tær eg fylgi,
hvar sum helst tú leiðir, vil eg fylgja tær!
2. Niður í dalin við tær, Jesus, fari eg!
Um so stormur súsar, einki ilt sakar meg;
ei eg óttist, eri eg bert leiddur fram av tær,
ei eg missi mótið, um bert tú ert nær.
3. Niður í dalin ella upp á fjallið hátt,
gongur tú bert undan, Harri, so er alt gott!
Trygt og væl tú føra kanst meg eftir lívsins leið,
so eg glaður ganga kann og stúra ei.


text:
17. Mai 2011
Vit í Miðla- og vinnulívsbreytini hava verið ein túr í Nólsoy í sambandi við blaðið, sum vit hava givið út "Nám X tíðindi". Vit fóru fríggjamorgunin og høvdu ein sera hugnaligan túr, har vit grillaðu og hugnaðu okkum óført. Endamálið við túrinum var at deila...
16. Mai 2011
Seinastu tíðina hevur verið nógv undran um eitt ávíst Ó. Hvat er Ó, og hvat fjalir seg handan www.o.fo? Spenningurin hevur verið høgur, og umsíðir finst svarið inni á síðuni. Tað hevur verið nógv gitt hvat hesin undrunarverdi stavurin umboðar. Nú kann avdúkast, at...
16. Mai 2011
Nú hevur tú møguleikan at vinna 2 atgongumerki til G! Festivalin 2011! G! Festival var Føroya fyrsti veruligi uttandura tónleikafestivalur og hevur ment seg til at vera eitt hitt týdningarmesta mentanartiltakið í landinum. G! Festival hevur havt sín stóra leiklut...
12. Mai 2011
Henda heimasíðan, sum tit so trúliga vitja, var ikki til fyri ári síðani. Tá breytirnar í Námi X fóru á flog, varð mett, at størsti tørvur til tess at náa lesaranum var, at fáa eina heimasíðu gjørda. Síðan gjørdist liðug við frálíkari sniðgeving og...
11. Mai 2011
Hósdagin 2. JuniKl 23:00 til kl 04:00 Dj SHOW við Dj-K1/Dj-XFríggjadagin 3. JuniKl. 15:00 Dyrnar lata upp til Hoppiland, Matsølu, Livandi tónleik o.aKl. 18:00 – 19:30: BarnadiskotekKl. 20:00 Hallur Joensen LIVEKl. 21:00 Elsa Jeanett LIVEKl. 22:30 Eyðun Neil LIVEKl. 23:00 Anfinn...
11. Mai 2011
Skrivliga próvtøkan 2011 byrjar mánadagin 16. mai. Legg til merkis, at tvey skema eru - eitt til víðkaðar royndir - og eitt til fráfaringarroyndir. Skrivliga próvtøkan 2011. Víðkað Skrivliga próvtøkan 2011 - fráfaringarroyndir ...
10. Mai 2011
Pray for Japan. Bert 5 krónur KUNNU gera mun! Síðan jarðskjálvtin og flóðaldan raktu Japan, hava nógv fólk í heiminum roynt at gjørt sítt besta fyri at Japan skal fáa tað gott aftur. Vit geva teimum pengar, biðja fyri teimum og royna at hjálpa...
06. Mai 2011
Í morgun hevur FM í íverksetan verið uppi í Føroya Tele bygninginum. Fýra skúlar vóru umboðaðir: Skúlin á Ziskatrøð í Klaksvík, Stranda skúli, Runavíkar skúli og Nám X í Eysturskúlanum. Hvør bólkur hevði stutta framløgu, har næmingarnir greiddu frá sínum hugskoti. Endin var, at bólkurin...


text:
Hjá teimum, sum forsømdu seg, tá kórið Tarira, undir leiðslu av Jóhannesi Andreasen, saman við sjónleikarunum Riu Tórgarð og Gunnvá Zachariasen framførdu Shakespeare í fjør, býðst enn eitt høvi nú skráin verður tikin upp aftur av sangarum og leikarum, sum fara at framføra Shakespeare á tveimum konsertum í ávikavist Norðurlandahúsinum mikukvøldið 22/3 klokkan 19.30 og í Tofta skúla hóskvøldið 23/2 klokkan 19.30.
Hugskotið til Shakespearkonsertirnar kom í sambandi við 400 ára dagin hjá Shakespeare. Og enn sum áður klæðir júst tað sjáldsama rithøvundinum, sum er í miðdeplinum á hesari framførsluni. Øll munu kenna úrmælingin William Shakespeare, eisini tey, sum kanska ikki lesa yrkingar ella ganga til sjónleik, tí honum slepst ikki undan. Til dømis er hann upphav til fleiri orðatøk; tað var hann, sum skrivaði "...We are such stuff as dreams are made on”; upprunaliga ein orðing, sum kemur fyri í The Tempest (Harðveðrið). Og við tað at høvundurin var ein guðsnáðaður dramatikari, er upplagt at fáa sjónleikin við í framførslurnar. Tarira hevur, síðani kórið varð stovnað fyri skjótt fimtan árum síðani, lagt seg eftir at framføra tilfar, sum ikki áður er framført í Føroyum, og tað mesta avtilfarinum á Shakespearekonsertini er ikki framført her um leiðir annað enn á konsertini í Læraraskúlahøllini. Hetta merkir tó ikki, at tilfarið á Shakespeare-konsertunum er torskilt. Talan er um eina sera fjølbroytta konsert við plássi fyri bæði dapurleika og skemti. Á skránni eru m.a. tríggjar framførslur av verkum, sum ávikavist Pauli í Sandagerði, Unn Paturson og Tróndur Bogason hava skrivað til kórið, eins og bæði eldri og nýggjar kompositiónir hjá ymiskum útlendskum tónaskøldum. Framførdir verða millum annað tríggir Shakespearesangir, sum bretska tónaskaldið R.Vaughan Williams skrivaði í 1951. Upprunaliga vórðu hesir sangirnir gjørdir til eina kórkapping, og teir eru av sonnum eisini ein avbjóðing at syngja. Tað sama er galdandi fyri teir fýra Shakespearesangirnar hjá Jaakko Mäntyjärvi, sum eisini eru hugfarsligir og undirhaldandi; Tarira framførdi tveir teirra á Kórfestivalinum í fjør og vann eina virðisløn fyri framførsluna.


text:
- Tíðindi, mentan og ítróttur
Útskriva sjúklingar á Klaksvíkar Sjúkrahús
Í morgun boðaði Felagið Føroyskir Sjúkrarøktarfrøðingar frá, at verkfallið verður herðað mánamorgunin. Hetta rakar skurð-seingjardeildina á Landssjúkrahúsinum og seingjardeildina á Klaksvíkar Sjúkrahúsi.
Ein avleiðing av verkfallinum er tí, at allir sjúklingar, sum kunnu útskrivast av Klaksvíkar Sjúkrahúsi, verða útskrivaðir. Stjórin á Klaksvíkar Sjúkrahúsi, Heri Ellingsgaard, sigur, at tað er ein sera keðilig støða fyri sjúklingarnar.
- Vit hava tikið ta støðu, at vit mugu faktisk skriva so nógv fólk út, at tað eru kanska 5-7 sjúklingar eftir, sum tað ikki ber til at útskriva. Vit mugu hava opið fyri bráðfeingissjúklingum. Hesar útskrivingar eru ikki bara í Norðuroyggjum, men tær eru eisini til Eysturkommunu og Suðurstreym.
Sjúkrahússtjórin greiðir frá, at nógvir sjúklingar kunnu tó ikki fara heim, og tí mugu sengur á røktarheimum lænast, og hann væntar at heimahjálpin hjálpir til í støðuni.
Harafturat fer Klaksvíkar Sjúkrahús at venda sær til sjúkrarøktarfelagið og biðja um undantaksloyvi, soleiðis at onkur er á vakt allatíð.
- Alt í alt, so er tað ræðuliga, ræðuliga keðiligt, sigur Heri Ellingsgaard um støðuna á Klaksvíkar Sjúkrahúsi og leggur aftrat, at hann vónar, at tað kemur glið á samráðingarnar skjótt.
Sí eisini


text:
Orð og lag: C. Austin Miles
Týtt: Victor Danielsen
1. Troyttur og vilstur og sokkin í synd
gekk eg á villini veg;
Jesus, mín Frelsari, sá mína neyð,
hann gav seg fyri meg,
hann gav seg fyri meg.
Niðurlag:
Fyri meg, fyri meg,
var tað alt fyri meg?
Har úr hásæti Himmals til Golgata kross –
ja, tað var fyri meg.
2. Særdur hann stríddi hitt einsliga stríð,
fór til Getsemane har,
heingja seg læt á hitt bannaða træ,
bað fyri mær, ja, mær,
bað fyri mær, ja, mær.
3. Leingi eg vendi mær frá honum burt;
men so ein dagin sá eg
Jesus í andanum krossinum á
doyggjandi fyri meg,
doyggjandi fyri meg.


text:
Eirikur Lindenskov 14.04.2018 (06:40)
Ríkissjónvarp: Sýria svarar aftur upp á álop
Sýriska flogvápnið hevur blokkerað amerikanska, bretska og fronska ágangin, verður sagt í fráboðan.
Sýriska flogvápnið hevur svarað aftur upp á ágangin frá amskipaða álpinum hjá USA, Stórabretlandi og Frankaríki.
Tað sigur sýriska ríkissjónvarpið sambært AP tíðindastovuni og AFP.
Enn er óvist, hvussu sýriska flogvápnið hevur reagerað upp á álopið, sum amerikanski forsetin fráboðaði fyri løtu síðani.
– Sýriska flogvápin hevur blokerað amerikanska, bretska og franska ágangin ímóti Sýria, ljóðar tað í eini fráboðan frá sýriska ríkissjónvarpinum.
/ritzau/
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Stórur áhugi fyri arkitektteknaðu húsunum í Ánunum25-08-2009
Á leið 400 fólk nýttu høvið at síggja nýggju raðhúsini í Ánunum sjómannadagin
Sera fáir bústaðahandlar men støðugir prísir25-08-2009
Talið á bústaðahandlum er enn sera lágt, men sethúsaprísirnir eru framhaldandi støðugir, serliga í høvuðsstaðarøkinum. Tað vísir nýggjasta uppgerðin yvir bústaðahandlar í Føroyum
Web-innslag: Ung lesandi á veg út í verðina13-08-2009
Í hesum innslagnum hittir tú ungar føroyingar, sum nú fara undir útbúgving uttan fyri Norðurlond. Tey greiða frá um vónir, væntanir og avbjóðingar á vegnum. Góð ráð fáa tey eisini
Føroyskar Søgur 2 eru í handlunum06-08-2009
Nú er onnur DVD-fløgan í røðini um Føroyskar Søgur í sølubúðunum kring landið
Eik væntar undirskot í 200924-07-2009
Lægri grundrakstur og øktar niðurskrivingar, serliga á danska marknaðinum, merkja hálvársúrslitið hjá Eik-samtakinum. Positivt er, at niðurskrivingarnar eru minkaðar í mun til 4. ársfjórðing 2008, tá kreppan á marknaðinum var í hæddini. Tó roknar Eik við einum undirskoti fyri árið á uml. 25-75 mió. kr. Hálvársúrslitið er eitt hall á 69,2 mió. kr. eftir skatt


text:
– Eg eri ikki lutheranari,
– Eg eri ikki heimamissiónsmaður,
– Eg eri ikki baptist,
– Eg eri ikki hvítusunnumaður,
– Eg eri ikki carismatikari,
(… Og nakað út um hesi eri eg so SLETT ikki!)
Ert tú so ikki ein Christin?
Jú, Eg eri einkið av hesum, og tó ØLL HESI:
Eg eri lutheranari í læruni um frelsu við trúgv uttan gerningar,
heimamissiónsmaður í evangeliiboðanini,
baptistur í vatndópi teirra sonnu frelstu, EFTIR at tey eru frelst, (alt annað koppar Christindóminum so fullkomiliga á høvdið)
hvítusunnumaður, tí eg eri doyptur við Heilaga Andanum og við eldi,
og carismatikari, tí av Guðs náði virka náðigávurnar í mínum lívi.
So hetta er “sektin”, sum eg hoyri til.
– Hvørja hoyrir tú til?
Annars vil eg siga, at tað at hoyra til eina “sekt” er tað sama sum at hoyra til ein útskildan bólk. Tískil man eg vera ein av teimum fáu, sum IKKI hoyra til nakra sekt, tí sum sagt, kenni eg meg við allar sann-Christnar rætningar, men eingin av teimum skal halda seg “eiga meg”, ella “stýra mær”, tí tað er tað, ið sektir gera. Allir hesir bólkar hava fest seg við ávísar sannleikar í skriftini. Hvat við at gloyma alla slíka fávitsku og lesa og taka við øllum Guðs orði so sum tað talar?
Um tú til dømis ert ein heitt-svorin lutheranari, sum kanska talar ilt um og sært niður á aðrar sann-Christnar rætningar, so sigi eg um teg, at tú ert limur í størstu sekt í Føroyum. Kom tær út úr búrinum og far á flog, tín sektariski kettari; lat upp eygunum, les skriftina so sum hon talar, og tú vilt síggja, at tú vart so púra á villini leið.
Sjúrður Højgaard.


text:
Liverpool vann í kvøld einki minni enn 7-0 á heimavølli ímóti russiska Spartak Moskva.
Málskjúttar hjá Liverpool í dystinum í kvøld vóru Philippe Coutinho (3), Sadio Mané (2), Roberto Firmino og Mohamed Salah. Støðan í hálvleikinum var 3-0.
Hin dysturin í bólki E ímillum Maribor og Sevilla endaði við javnleiki 1-1.
Harvið gjørdist endaliga støðan í bólki E tann, at Liverpool gjørdist nr. 1 við 12 stigum, Sevilla gjørdist nr. 2 við 9 stigum, Spartak Moskva, sum hevði alt at spæla fyri undan dystinum í kvøld, gjørdist nr. 3 við 6 stigum, meðan Maribor endaði aftast í bólkinum við 3 stigum.
Sostatt eru tað Liverpool og Sevilla, sum koma víðari úr bólki E í ársins útgávu av Champions League.
Um tú veitst okkurt, sum VP ikki veit - skriva so til vp@vp.fo


text:
Tað kennist næstan, sum at eg havi verið á kur alt mítt lív. Jaja, fleiri tíðarskeið um árið, slapp eg ikki at eta sukur og feitt, og tað var so rotið. Tað sum eg minnist best við hesum tíðarskeiðunum, var at allur dagurin snúði seg um, at halda seg burtur frá tí eg ikki hevði loyv at eta. Tvs, allar samrøður snúðu seg um hetta, tí tað var ikki rúm fyri øðrum í mínum høvdi. Og ikki at gloyma hvussu røsk eg hevði verið at vant, gingi túr osf. Ja, gerandisdagurin bleiv totalt vendur á høvdið, tí NÚ skuldi eg taka meg saman, og fáa kroppin eg so fegin vildi hava.
Men hvat? Sjálvt tá eg tapti fleiri kilo og gjørdist klænri, vildi eg tapa meg enn meira og gerast enn klænri. Tá samanbar eg meg bara við onkran annan, ið vigaði enn minni. Eg bleiv ongantíð nøgd, og aftaná eina tíð var eg so móð av at liva eftir hesari strømmu ætlanini, at eg datt fullkomiliga í hina grøvina. Ja, so fór eg at eta sum ein grísur, og so var alt spilt.
************
Nú januar mánaði er byrjaður og øll eru farin á kur, eri eg um at spýggja. Eg síggi meg sjálva aftur í so nógvum, og veit at eingin kurur er ein varandi loysn. Tað er kanska gott at kick starta eitt vekttap við, men tað er bara so ekstremt, at man klárar ikki at halda til tað.
Nú skulu tit ikki misskilja meg, og halda at eg meini at man ikki skal leggja í sín kropp og vælveru, men alt við máta. Lívið á kur er so súrt.. Tað eru so nógv onnur ting, ið vit heldur burdu brúkt orku uppá. Ting, ið eru so nógvar ferðir meira umráðandi.
Eg haldi at tað var í 2016 at eg av fyrstan tíð, byrjaði at fáa javnvág í mítt forhold til mat og rørslu. Fantastiskt!!! Endiliga slapp eg undan at verða á kur, men fann heldur útav hvussu eg kundi halda mínari vekt, ella rættari sagt, mínum tankum um mín kropp í javnvág. Eg eri næstan aldrin á vektini, tí vektin er bara eitt tal. Heldur lurti eg eftir kensluni eg havi í mínum kroppi. Hon fortelur mær nógv betur hvussu landið liggur.
***********
Tey flestu av okkum vita hvat skal til, fyri at liva eitt sunt lív. Men hóast hetta, melda vit okkum til ymisk skeiðir, googla alt millum himmal og jørð, tí vit vilja so fegin finna fram til ein lættan máta at tapa okkum ella at liva sunt uppá. Fyri meg er tað sera einfalt. Eg elski sukur, køkur og alt tað ið har hoyrir til, og tað eti eg eisini. MEN eg eti ikki so nógv av tí, og eiheldur so nógv av øllum hinum. Soleiðis nýtist man ikki at hugsa so nógv um hvat og hvussu. Man sleppur undan av viga máltíðir, tasta kaloriur inná ymsar appir, fylgja kostætlanum osf.
Finn eina loysn, ið ikki krevur so nógv fokus og tíð. Okkurt ið riggar til tín, og sum tú fert at tíma at halda. Tað eru heldur ikki øll sum skulu verða strikur.. Tað er í hvussu er ikki har gleðin er, men nógv heldur at tú finnur frið í tínum kroppi, soleiðis sum tú er. Vit ynskja okkum ofta at síggja øðrvísi út, men kroppar eru bygdir uppá ymiskar mátar, og tískil eru málini vit seta okkum ikki altíð realistisk. Eg havi altíð droymt um himmallong bein, men altso… óansæð hvussu kløn eg blívi og hvussu nógv eg tapi meg, fari eg ongantíð at fáa hasar stengurnar. Gott við tí.. eg yvirlivi nokk.
Tað eg vildi við hesum, er at minna tykkum á, at í staðin fyri at fara á ein fastlagdan kur, (sum kanska heldur í ein mánaða), finn so heldur eina varandi loysn. Broytingin fer kanska ikki at henda líka skjótt, men heldur at tað tekur longur tíð og er varandi, enn eina stutttíðarloysn. Mest umráðandi av øllum, er at steðga við at samanbera seg sjálvan við onnur. Vit eru øll ymisk og góð nokk á okkara egna hátt.
M&K


text:
Vit hava felagsantennu Inni á Gøtu, sum tekniska nevnd røkir. Antennuskápini eru nú gomul og treingja til eina hond. Ætlanin var at byrja hetta arbeiðið á ruddingardegnum, men tað viðraði ikki og mátti útsetast. Læs videre Arbeiðsdagur: antennuskápini hava brúk fyri tær…
Kategoriarkiv: Kunning
Orku-arbeiðsbólkur
Eigarafelagið bjóðar øllum áhugaðum at luttaka í arbeiðsbólki um orku og umhvørvi.
Fjarhitin er í løtuni dýrasta orkuloysnin á føroyska marknaðinum. Kunnu vit ganga undan við orku og umhvørvi og finna góðar loysnir?
Send ein teldupost, um hetta hevur tín áhuga: nevnd@inniagotu.org
Fríðka um
Vit fara at fríðka um Inni á Gøtu. Summa staðni skal hampast, og onkra staðni kunnu vit planta runnar og trø. Hevur tú hug at vera við onkra løtu? Læs videre Fríðka um
Rottur
Fleiri fráboðanir hava ta seinastu tíðina verið um rottur ymisk støð Inni á Gøtu. Hetta gevur okkum ta fatan, at rottan er í vøkstri júst nú í okkara øki. Rotta nørist sera skjótt, og tí er tað sera umráðandi, at vit hjálpa til við at steðga hesum vøkstri. Læs videre Rottur
Dúgvur
Ein flokkur av dúgvum heldur til sunnast á Niðarugøtu og elvir til ampa á ymsan hátt.
Janus Hansen, lívfrøðingur á Tjóðsavninum, greiðir frá, at talan er um bládúgvu, sum er vanligasta dúgvan í Føroyum. Dúgvur læra skjótt, hvar tær finna mat og skapa sær vanar at halda til slík støð. Um fólk kasta út mat til fuglarnar, taka dúgvurnar væl ímóti hesum og halda til her. Læs videre Dúgvur
Veitsla Inni á Gøtu leygarkvøldið 10. mars
Veitslan Inni á Gøtu verður í býlingshúsinum leygarkvøldið 10. mars kl. 19.Vit kunnu gleða okkum til buffet við góðum mati, bæði heitur matur og tað kalda borðið. Kokkur okkara er Hansa Johannesen. So her verður lekkur matur, lívligur tónleikur og gott lag á fólki.
Møguligt er at keypa m.a. vín og øl í barrini.
Og so kunnu vit gleða okkum til onkur yvirraskilsir….
Vit síggjast. 🥂
Fólk inni á Gøtu við mótmælisskrivi á býráðnum
Fyrr í vikuni var eigarafelagið inni á Gøtu niðri á býráðnum við einum mótmælisskrivi.
Tey mótmæla uppskotum frá Tórshavnar kommunu, ið leggur upp til, at vegurin frá Eysturoyartunnlinum kemur møguliga at liggja beint framvið býlingunum inni á Gøtu.
Jan Mortensen, næstformaður í eigarafelagnum inni á Gøtu, sigur at tey síggja onga meining í at taka eitt økið til veg, sum nógv brúka til at ganga í. Eisini kemur vegurin at liggja beint framvið spæliplássi og fótbóltvølli, sum verða nógv brúkt, sigur Jan Mortensen.
Elin Lindenskov, forkvinna í teknisku nevnd hjá Tórshavnar býráð, sigur at kommunan er ikki liðug at viðgera málið, men at mótmæli verður tikið við í viðgerina.
Les meira her: http://www.in.fo/news-detail/folk-inni-a-goetu-vid-motmaelisskrivi-a-byradnum/
Trupulleikar við TV3 rásunum
Gongutúrur og grillhugni leygardagin 2. juli kl 15
Leygardagin 2. juli verður gongutúrur og grillhugni í eigarafelagnum Inni á Gøtu.
Vit byrja í býlingshúsinum kl 15. Herfrá spáka vit ígjøgnum býlingin og hagan oman í fjøruna eystanfyri. Á leiðini vitja vit løgna eggið í Driftsnesi og spáka suður móti Kúrbergi. Herfrá gongur leiðin eftir bønum í Hoyvík, út framvið Hólmasund og út á Birgistanga. Vit steðga á við Heljareyga á veg yvir til lendingina í Hoyvík. Her bjóðar eigarafelagið til grillhugna við alskyns góðum at eta og drekka.
Hetta er ein lættar túrur uppá umleið hálvan annan tíma, sum bert krevur vanligar gonguskógvar, og at tit lata tykkum í eftir veðrinum. Tit eru øll vælkomin. Tit kunnu boða frá luttøku, ella bara koma við leygardagin.
Meinhard, Lis og nevndin
Ársaðalfundur mikukvøldið 29. juni kl. 20
Aðalfundurin hjá Eigarafelagnum inni á Gøtu, verður mikudagin 29/6-2016 kl. 20.
Aðalfundurin er hægsti myndugleiki felagsins.
Mál til viðgerðar á aðalfundinum skulu verða nevndini í hondum 5 dagar áðrenn aðalfundin. Allar avgerðir verða tiknar við vanligum atkvøðumeiriluta.
Vinarliga
Nevndin


text:
VÆLKOMIN TIL
GRAS MATSTOVUNA
Gras matstovan er á ovaru hædd á Hotel Føroyum.
Hotel Føroyar er oman fyri Tórshavn, upp í Kerjum. Útsýnið av hotellinum er yvir alla Havnina, fjørðin og Nólsoy.
Gras matstovan hevur evropeiskan morgunmat við ymiskum føroyskum mati, altjóðasjálvtøkuborð á miðmála og um kvøldið, eisini við føroyskum mati.
Gras er opið
Miðmáli mánadag – fríggjadag 12.00 til 13.30 / sunnudag 13.00 til 15.00
Døgurði mánadag – sunnudag 17.30 til 21.30
Oyggjarvegur 45 FO-100 Tórshavn Tel +298 317500 gras@gras.fo


text:
Ingi Samuelsen
21.02.2017 - 17:13
Tíðindi > Uttanlands > Vanlukkur
Líksekkir liggja í langari røð í sandinum eftir at eitt stórt tal av deyðum fólki er skolað upp á strendurnar í Libya.
Á strondini við býin Zawiya har vesturi í landinum, eru 74 lík skolað upp, sigur ein talsmaður fyri neyðhjálparfelagsskapin Reyði Hálvmáni, Mohammed al-Misrati, við AP.
Helst er talan um afrikansk flóttafólk og migrantar, ið hava roynt at sleppa tvørtur um Miðjarðarhavið. Líkini byrjaðu at slopa upp á strendurnar í nátt, men enn er einki frætt um nakran bát, ið skal vera burturgingin.
Reyði Hálvmáni í Libya hevur lagt myndir út á Twitter av nógvu líksekkjunum, ið nú verða fluttir til høvuðsstaðin Tripoli, har líkini verða jarðað.
Alt fleiri migrantar og flóttafólk royna at koma til Evropa umvegis ófriðarliga Libya, upplýsir evropeiski markastovnurin Frontex. Libya liggur lutfalsliga tætt við Italia.
Ovastin fyri Frontex, Fabrice Leggeri, segði í farnu viku við AP, at hóast vetur er, tykist streymurin av fólki ikki at minka. Í 2016 doyðu 4.579 fólk í royndini at koma tvørtur Miðjarðarhav. Árið fyri var talið 2.869. Í januar druknaðu 228 fólk.
(Mynd: EPA)
(Mynd: EPA)


text:
- Tíðindi, mentan og ítróttur
Meiriluti fyri fíggjarlógaruppskotið fyri 2017
Sonja Jógvansdóttir, sum ikki er í nøkrum flokki, tekur undir við uppskotinum. Tað segði Kristina Háfoss, landsstýriskvinna í fíggjarmálum, tá orðaskiftið um fíggjarlógina endaði í gjárkvøldið.
Kaj Leo Holm Johannesen í Sambandsflokkinum vildi undir orðaskiftinum hava at vita, um samgongan telur Sonju Jógvansdóttir við, tá hon telur atkvøðurnar fyri fíggjarlógini.
SÍ EISINI Varandi tiltøk setast í verk
Tí sambært tingmanninum tók Sonja Jógvansdóttir ikki undir við uppskotinum í framløgu sínari í tinginum. Sonja Jógvansdóttir er við, sigur Kristina Háfoss.
Sjálv segði Sonja Jógvansdóttir, at tey eru 17 fyri fíggjarlógaruppskotinum. Men hon saknar nógv í uppskotinum hjá landsstýrinum, segði hon.
Uppskotið um fíggjarlógina fyri 2017 er nú í Fíggjarnevndini hjá Løgtinginum. Næsti løgtingsfundurin verður týsdagin 18. oktober.


text:
Orð: Ókendur
Týtt: Kajfinn Hammer
Viðmerking: Týddur í 1973.
1. Nú ein dagin sum eg sat og í Bíbliuni las,
tá við eitt ein sjón frá forðum birtist mær!
Eg sá Guðs Orðs kendu menn, teirra orð jú tala enn,
tó teir allir eru komnir handan har.
Eg sá Enok, hin Guðs mann, Ábraham, sum Harrin fann
rættvísgjørdan av tí trúgv á Guð, hann bar.
Eg sá Ísak, eins og hann halda seg til Sannleikan,
og nú liva teir jú saman handan har!
Niðurlag: Handan har, handan har, handan har,
ein dag skulu vit jú síggja tey øll har!
Lívsins Træ har ævigt grør,
Lívsins Vatn fær ein og hvør,
tá vit flyta heim og síggja tey øll har!
2. Eg sá Jónas var á veg at áminna Nineve,
sum so djúpt í hor og synd var sokkin í.
Hann til kallið segði nei, rýmdi burtur aðra leið,
og í hvalsins búki endaði hann tí.
Mangan løgið eg tað fann, at har pláss var til ein mann,
og á hetta ein við stórum iva sær,
tá eg nái Himmalin fái Jónas eg til vin,
og hann skal forklára hetta handan har!
3. Eg sá Jósef standa har, hann av brøðrum seldur varð
til Egyptalands, men Guð hann brúkti har;
hann fekk vart mót hungursneyð nú býr handan grøv og deyð’,
eingin hungursneyð skal verða handan har!
Eg sá Dánjal leiddan út, men ei sveik hann Jákups Guð,
tá til leyvurnar hann burturbeindur varð.
Men ein eingil til hann kom, hvør ein leyva gjørdist tom,
og nú livir hann hjá Guði handan har!
4. Eg sá Pætur, tá ið hann avnoktaði Frelsaran,
iðrandi, tá Jesus eyga við hann bar.
Eina heilsan hann tó fekk, sum at hjarta honum gekk,
ríka fyrigeving hann frá Jesus fær!
Síðan sá eg Paulus har kastaður í fongsul varð
í Filippi, so til Róm hann førdur varð,
har hann deyðadóm sín fær! Henda verð ei verd teim var!
Teimum møta skulu vit tó handan har!
5. Og at enda sá eg Hann, sum mær lív og frelsu vann;
ja, Hin Fyrsti og Hin Síðsti víst Hann er!
Eg á Hann kann líta trygt, tí er lív mítt á Hann bygt;
Hann meg leiðir gjøgnum hesa myrku verð.
Her í heimsins myrku nátt gevur Hann mær styrki, mátt;
Lívið, Vegurin og Sannleikin Hann er!
Tá eg nái Himmalin, og eg har skal trína inn,
vil Hann heilsa mær vælkomin handan har!


text:
Orð og lag: Albert Edward Brumley
Týtt: Flóvin Tyril
Upprunaheiti: If we never meet again
1. Skjótt vit endan á lívsvegnum náa,
og vit síggjast kanska aldri meir her,
til vit hittast í dýrdini heima,
í tí sælu og himmalsku verð.
Niðurlag: Skulu ei vit hittast aftur hesumegin,
sum vit stríðast gjøgnum heimin hvør sær,
hinumegin vit so aftur skulu hittast,
við ta glitrandi lívsánna har,
har sum yndisrósur ævigt blóma,
og har aldri aftur slítast bond.
Skulu ei vit síggjast aftur hesumegin,
hittast vit á tí himmalsku strond.
2. Vit so mangan við sorg mugu skiljast,
tó vit lívgast, tá ið troystin er góð,
men í Himli vit ei skulu syrgja,
og vit hittast har einaferð fró.
3. Og við ánna vit skjótt skulu hittast,
har ei stormskýggj loftið dimma sum her –
og í Himlinum gleðin er ævig,
har, sum dýrdleikin av øllum ber.


text:
Orð: Kirstin Andreasen
Lag: Jens Guttesen
1. Hvør stórt at vera barn títt, Gud,
øll signing rík mær fall í lut,
mín æra Kristus eina er.
Tær lov og tøkk mín sál fram ber,
ja, fyri myrka Golgata
og stóru, djúpu náðina.
2. Í heiminum ei friður er,
her deyðin, syndin valdið ber,
men Jesus, sum av Himli steig,
á krossins træi deyðan leið,
tí syngur sál mín glað og fró,
við sigri upp úr grøv hann stóð.
3. Gleð teg í Gudi, dýra sál,
skjótt vil hann føra teg á mál.
Vit takka fyri lyfti mong
og syngja Gudi fagnarsong,
í allar ævir vera sæl
við endurloystum uttan tal.


text:
Nr. 1819-101
Endamßl: At geva luttakarum innlit Ý tilfari, sum umfatar ßst°isbˇk og eina verkliga arbeismappu.
Innihald: Mßlsp°lini leggja dent ß mßlsliga menning gj°gnum spŠl. ┴ skeinum verur komi inn ß grundhugsanina aftan fyri ˙tgßvuna, bygnain Ý tilfarinum og Ýt°kilig d°mi frß verkliga partinum. Tosa verur eisini um, hv°nn třdning mßlsligt medvit hevur Ý mun til innsk˙lingina.
Skeissni: Framl°gur, bˇlkaarbeii og oraskifti.
Mßlbˇlkur: Skeii er Štla lŠrarum og nßmsfr°ingum Ý innsk˙lingini.
UndirvÝsing: Annika H°j, lŠrari og lesivegleiari, og Sonlis H. Joensen, nßmsfr°ingur.


text:
Hvassi er fjúrtan ár. Hann er rýmdur undan onkrum. Hann dugir ómetaliga væl við knívi, og vit vita, at hann hevur dripið onkran. Hann sigur søgu sína í øðrum persóni, beint fram á gerandismáli. Hann væntar, at tú veitst, hvat hann tosar um, og um ikki, so er tað bara onki at gera við tað.
Hvussu illa Hvassi vil sleppa undan fortíð sínari, so sleppur hann ikki. Og vit fáa lítið og onki at vita um hana, uttan okkurt smávegis.
Høvuðs avdúkingini í Taki stýringina er fullkomiliga skelkandi.
Frásøgustílurin í Hvassa er livandi, skjótur og lættur at lesa. Men søgugongdin er fløkjsaslig og avbjóðandi, beint fram ein fragd at lesa.
Aftur


text:
Berlin 2018
01.03.2017 - Sverri Egholm
Vit fara til Berlin!
Í ár fara vit aftur til Berlin eins og undanfarin ár. Vit gleða okkum til ein góðan og hendingaríkan túr. Á hesari síðuni fer Miðlabreytin at leggja myndir, ferðafrásagnir og annað inn.
Fylg okkum í Berlin á www.namx.fo
Tilfar frá Berlintúrinum í 2017
Tilfar frá Berlintúrinum í 2016
Tilfar frá Berlintúrinum í 2015
Tilfar frá Berlintúrinum í 2014
Tilfar frá Berlintúrinum í 2013
Tilfar frá Berlintúrinum í 2012
Tilfar frá Berlintúrinum í 2011
Fleri myndir frá heimferðini
07. Mai 2018
Her eru fleiri myndir at síggja frá heimferðini við Norrønu... ...
les meir
Á heimferð úr Berlin
07. Mai 2018
Merkið veittraði til okkum, tá vit í bussum okkara snaraðu oman á havnarøkið í Hirtshals leygarmorgunin umleið kl. 11.30
les meir
Fleggaard er endastøðin
07. Mai 2018
Ferðabúnir næmingar og lærarar siga Berlin farvæl.
Møtt varð við Route 66 Original American 50´diner í Berlin til eina búrmáltíð, áðrenn farið var aftur í bussarnar. Steðgað varð við markið, og Fleggaard var sum vant vælumtókt. Byrjað varð við morgunmatarborðið.....
les meir
Tíðin komin til at hugna sær við bowling
04. Mai 2018
Seinasta tiltak á skrá á Nám X ferðini til Berlin var bowling. Næmingar og lærarar hugnaðu sær saman, og helst varð dúgliga prátað um hendingar og upplivingar teirra saman teir seinastu 6 dagarnar í Berlin,
les meir
Løtumyndir úr Berlin
03. Mai 2018
Niðanfyri síggjast nakrar løtumyndir frá ymsu tiltøkunum, Nám X hópurin hevur havt á leiðini, nú nakrir dagar eru farnir av skránni.
les meir
... og latið ei søguna doyggja ...
02. Mai 2018
Yvirskriftin hevur alstóran týdning fyri menniskjaættina. Hetta gjørdist okkum greitt, nú Nám X hópurin vitjaði týningarleguna Sachsenhausen týsmorgunin 1. mai.
les meir
Vitjan við OL leikvøllin - vøllin fremri enn aðrir leikvallir
02. Mai 2018
... og hví er OL leikvøllurin í Berlin so fremri enn aðrir OL leikvallir ...? Jú ... í hvussu er í tilvitsku menniskjunar er hann...
les meir
Hví er Berlin býurin, øll leita til ...?
30. Apr 2018
Og í fagrasta sólskinsveðri reikaði Nám X hópurin runt á gøtum Berlins. Næmingarnir vóru á súkklu


text:
Dømdur fyri at lúgva í Fútarættinum
Dømdur fyri at lúgva í Fútarættinum
Tað er revsivert at lúgva í Fútarættinum.
Ein maður hevur í Føroya rætti fingið 40 daga treytaða fongsulsrevsing og 60 tíma, hálva aðru arbeiðsviku, ólønta samfelagstænastu fyri tríggjar ferðir í 2014 og 2015 at siga ósatt í Fútarættinum.
Har segði hann seg einki eiga, sum tey, hann skyldaði pengar, kundu fara eftir, hóast hann átti eitt grundstykki, sum hann keypti á tvingsilsuppboði í 2007.
Maðurin noktaði seg sekan.
Men rætturin helt, at hann átti at havt vitað betur um grundstykkið.
Tí varð hann dømdur.


text:
Føroya Sjósavn varð sett á stovn í 2006, við ti endamáli, at sýna fram dýr og plantur sum liva í sjónum á okkara leiðum. Føroya sjósavn er skipað sum grunnur við nevnd og dagligari leiðslu. Framsýningarnar hava síðan 2006 verið í íshúsinum á Argjum. Serligur dentur verður lagdur á at hava livandi framsýningar, sum geva gestum eina so góða heildarmynd av lívinum í sjónum á okkara leiðum. Harumframt er eitt aðalmál at undirvísa skúlaflokkum, barnagørðum og øðrum bólkum í evnum sum hava beinleiðis samband við framsýningarnar.
Copyright © All Rights Reserved


text:
Leygardagin og sunnudagin 7. og 8. juli
2018 skipar B36 aftur fyri Intersport Summar Cup. Kappingin er ein barna- og
ungdómskapping, har dentur verður lagdur á bæði tað ítróttarliga eins og tað
sosiala, ið øll børn og ung í Føroyum kunnu fáa gleði av og sum kann skapa
vinabond tvørtur um feløgini. Kappingin verður skipað eftir sama leisti sum
eitt nú Dana Cup og Pondus Cup, ið túsund tals føroyskir ungdómar hava luttikið
í.
Kappingin verður sett leygardagin 8. juli kl. 09.30 við millum annað einum fótbólts freestyle showið. Eftir hetta byrjar fótbóltsdagurin fyri allar aldursbólkar í Gundadali og á Tórsvølli.
Hetta er fimta árið, at B36 skipar fyri Intersport Summar Cup og ætlanin er, at hetta skal vera eitt afturvendandi summar tiltak, ið børn og ung kunnu gleða seg til hvørt ár. Undanfarnu kappingarnar hava eydnast sera væl og yvir 500 børn hava luttikið hesi árini.
Kappingin er fyri aldursbólkarnar U7, U9, U11, U13 og U15, og tað er sjálvandi fyri bæði gentur og dreingir. Øll lið, ið luttaka í Intersport Summar Cup, eru tryggjað minst 4 dystir.
Hjá U7 og U9 er kappingin bert leygardagin 7. juli 2018, meðan kappingarnar hjá U11, U13 og U15 eru bæði 7. og 8. juli 2018.
Á hvørjum lið kunnu vera fylgjandi tal av leikarum:
U7 og U9: 4 leikarar + 3 møguligir skiftisleikarar
U11: 7 leikarar + 3 møguligir skiftisleikarar
U13: 8 leikarar + 3 møguligir skiftisleikarar
U15: 9 leikarar + 3 møguligir skiftisleikarar
Spælt verður á somu leikstødd, ið er galdandi sambært Kappingarreglunum fyri yngri deildir hjá Fótboltssamband Føroya.
Tilmelding og kostnaður
Kostnaðurin fyri hvønn luttakara er
1. februar til 31. mars:
U7, U9: kr. 150,00
U11, U13, U15: kr. 195,00
Tey sum hava melda til áðrenn 1. apríl tryggja sær samstundis, at tey fáa t-shirts á degnum.
1. apríl til 30. apríl:
U7, U9: kr. 195,00
U11, U13, U15: kr. 240,00
1. maj til 15. juni:
U7, U9: kr. 225,00
U11, U13, U15: kr. 270,00
Við í prísinum er:
- Adidas Intersport Summar Cup T-shirt
- Drekkidunkur
- Sandwich (U11, U13, U15 fáa sandwich báðar dagar)
- Luttøkuskjal
- Liðmynd
- Frukt og sunkist (U11, U13, U15 fáa frukt og sunkist báðar dagar)
- Vatn
- Ókeypis armband til event umráðið
- Ókeypis svimjing og bowling
Allir luttakarar í kappingini fáa avsláttur á 20% á gaggur, skinnarar og fótbóltar hjá Thomas Dam Intersport í Tórshavn, Klaksvík og á Glyvrum.
Tilmeldingin byrjar 1. februar 2018 og heldur fram til 15. juni 2018. Tilmelding og gjald fer fram her og er bindandi*.
Eru spurningar ella ivamál í samband við tilmeldingina er møguleiki at seta seg í samband við høvuðsfyriskiparan, Andrass Thomsen, á tlf. 26 36 36 ella andrassthomsen87@gmail.com.
Vinningar
Vinnararnir í hvørjum aldursbólki fáa steyp og atgongumerkir til ein finaluna í kappingini um Løgmanssteypið í heyst, meðan bæði nr. 1, 2, og 3 fáa heiðursmerkir. Heiðursmerki verða eisini latin til tað nr. 1 og 2 í B bólkinum.
Event økið
Aftrat sjálvari fótbóltskappingini verður eisini eitt stórt event økið, har øll, sum luttaka í kappingini, kunnu hugna sær og hava ein steðg frá fótbóltsdystinum og stuttleika sær saman við vinum og kenningum. Allir luttakarar í kappingini fáa eitt ókeypis armband, ið gevur møguleika at vitja event økið.
Í event økinum verður møguleiki at royna streetfótbólt, hoppiborgir, FIFA18 og nógv annað stuttligt. Øll sum luttaka í Intersport Summar Cup sleppa at svimja og bowla ókeypis hendan dagin. Eisini verður free style fótbólts-workshop, har børnini læra fótbóltstricks.
Aftrat hesum verður eisini skipað fyri FM í brotsspark, har málverjar úr Effo deildini fara at verja málið. Vinnarin fær steyp til ognar. Kappingin er skipa í somu aldursbólkum sum sjálv fótbóltskappingin og verður hildin aftaná finaluna í hvørjum aldursbólki.
Í event økinum verður café, har møguleiki verður at taka sær av løttum og keypa okkurt gott at eta og drekka.
Gisting
Sum nakað nýtt, so verður tað hjá U11, U13, U15 liðum møguligt at gista í Tórshavn, meðan Intersport Summar Cup er á skránni. Les meira um gisting HER
.
* Fyriskipararnir tilskila sær rætt til at steðga tilmelding í einum ella fleiri bólkum, um hetta tryggjar eina betri skipaða kapping. Møguleiki er tá at koma á bíðilista. Samstundis sum minsta mark fyri at kapping verður skipa í einunm bólkið er, at fýra lið ella fleiri hava melda seg til.


text:
Eitt føroyskt tilvísingargenom vísir miðal ílegusamansetingina hjá føroyingum og vísir, hvørjar arvaligar variatiónir síggjast í Føroyum. Tað føroyska tilvísingargenomið verður í høvuðsheitum samansett av dátum frá fleiri sonevndum trio´um, tvs. mammu, pápa og barni. Við teirra dátum ber m.a. til at síggja, um frábrigdi (mutatiónir) eru arvað frá foreldrunum, ella um talan er um nýggjar variatiónir.
Dáturnar verða einans viðgjørdar í samlaðum høpi og tískil kann einki sigast um tínar ítøkiligu arvaeginleikar. Tú fært tí onga afturboðan um greiningina.
Luttekur tú í FarGen-verkætlanini, verða tínar dátur møguliga brúktar til at seta saman føroyska tilvísingargenomið. Hetta er eitt týdningarmikið amboð innan ílegugransking.
Tilvísingargenomið vísir miðalføroyingin
Eitt tilvísingargenom kann sigast at vera eitt miðal genom, sum byggir á dátur frá nógvum persónum úr sama landafrøðiliga øki. Tveir persónar úr familjum, sum hava búð í Føroyum í nógv ættarlið, hava sannlíkt fleiri felagseyðkenni í sínum DNA´i enn tveir persónar úr økjum, sum liggja langt frá hvørjum øðrum. Eitt tilvísingargenom kann sostatt sigast at vera eitt genom, sum umboðar fólk í einum avmarkaðum øki.
Tilvísingargenomið kann nýtast sum tilvísing ella samanberingargrundarlag í sambandi við ílegugransking av einstaklingum ella sjúklingabólkum.


text:
Leivur Øssursson (uml. 980-1047) var sonur Øssur Havgrímsson og vaks upp hjá Tróndi í Gøtu saman við Sjúrða Tollakssyni, Tórði Lága og Geyta Reyða. Teir vóru allir javngamlir. Eftir deyða Sigmundar Brestisson tóku Tróndur og Leivur allar Føroyar undir seg.
Tá Leivur var giftingarførur mælti Tróndur til, at hann fekk sær Tóru Sigmundardóttir til konu. Í tí sambandinum eydnaðist tað Tóru at fáa loyst loyndarmálið um deyða faðir síns, sættir vórðu gjørdar, og Tóra játtaði at enda umbønini um hjúnalag. Saman settu tey búgv í Hovi á faðirgarðinum. Eftir tað hevði Tróndur onga ávirkan á Leiv. Tørvaði honum ráð, ráðførdi hann seg við konu sína. Saman fingu tey sonin Sigmund.


text:
Leiðarin fyri Økistænastuna hjá Skálafjarðarsamstarvinum Mary J. í Garði hevur valt at siga seg úr starvi frá 1. november 2015 at rokna.
Í hesum sambandi hevur Skálafjarðarsamstarvið gjørt av at fremja bygnaðarbroyting í Økistænastuni.
Leiðarin fyri Eysturoyar røktar- og ellisheim fær nú víðkaða leiðsluábyrgd, soleiðis, at leiðsluuppgávan nú fevnir um alla Økistænastuna hjá Skálafjarðarsamstarvinum.
Frá 1. november 2015 tekur Tordur J. Niclasen við starvinum sum leiðari fyri Økistænastuna. Tordur J. Niclasen er útbúgvin sjúkrarøktarfrøðingur við víðari útbúgving innan fyrisiting.
Tordur hevur drúgvar leiðsluroyndir og hevur hollar starvsroyndir innan eldraøkið sum fyristøðumaður á Eysturoyar røktar- og ellisheimi í mong ár. Eisini hevur Tordur í tíðarskeiðum røkt leiðslustørv innan heilsutænastuna í Eysturgrønlandi.
07.10.2015
Økistænastan hjá Skálafjarðarsamstarvinum hevur fingið nýggjan leiðslubygnað
Leiðarin fyri Økistænastuna hjá Skálafjarðarsamstarvinum Mary J. í Garði hevur valt at siga seg úr starvi frá 1. november 2015 at rokna.


text:
Fríða hevur fingið arbeiðsfrið/
Danski sjálvsognarstovnurin, Huset í Asnæs hevur, síðan hann læt upp í 1973, hýst nógvum føroyskum listaframsýningum, eitt nú hevur Bárður Jákupsson havt fleiri framsýningar har í ljósu húsunum í Odsherred, har hann, Zacharias Heinesen, Eyðun av Reyni og Torbjørn Olsen eru gestalimir.
20.august er Steinprent við á framsýning har í húsinum og seinni í heyst, 15.oktober verður framsýning við Bárði Jákupsson og Fríðu Matras Brekku. Hon sýnir fram steinprent og vatnlitamálningar, hann sýnir fram málningar.
Og sjálvt um munirnir eru nógvir millum tey bæði listafólkini, so taka bæði støði í landslagnum, Bárður Jákupsson í sínum ljómandi musikalsku, rútmisku náttúruabstraktiónum, Fríða Matras Brekku í sínum stillisligu og neyvu náttúrulýsingum. Listafólkini hava eisini tað til felags, at tey hvør í sínum lagi hava brúkt nógva tíð uppá ein listastovn. Bárður Jákupsson var í ein mansaldur stjóri í Listasavninum og Fríða Matras Brekku er onnur helvtin av toyminum, sum í mong ár hevur rikið dagliga virksemið í Steinprenti. Tí er tað vanliga ikki hon, men onnur listafólk, sum hava fremsta leiklutin í Steinprenti.
Hesar seinastu vikurnar hevur tað tó verið listin hjá Fríðu Matras Brekku á breddanum í Steinprenti, og burtur úr eru komin fleiri stór steinprent. Sjálvt um Fríða Matras Brekku tekur myndevnisligt støði í náttúruni júst sum siður hevur verið síðan føroysk list tók seg upp í byrjanini av 20. øld, eru hennara myndir ógvuliga øðrvísi enn t.d. myndirnar hjá Niels Kruse, Jógvani Waagstein og Kristin í Geil, sum við íblástri frá tjóðskaparromantiska rákinum og fronskum listarákum síðst í nítjandu øld, staðstettu Føroyar á løriftið. Kanska skulu vit eitt vet longur aftur í føroysku listasøguna til donsku prestafrúuna á Viðareiði, Floru Heilmann, sum málaði blómumálningar og sum sambært Bárði Jákupsson møguliga hevur gjørt sítt til, at fyrstu føroysku málararnir fóru til verka.
Í patriarkalska samfelagnum var málningalist annars ikki hildin at vera hóskandi arbeiði hjá kvinnum, men blómumálningar vórðu sodánt góðtiknir sum eitt slag av málaðum broderíi, ið altso var nóg feminint til at tað var mett at vera forsvarligt hjá kvinnum at takast við. Í mun til teir gomlu blómumálningarnar, eru nýggju blómuprentini hjá Fríðu Matras Brekku meira modernaðar nærmyndir av blómuskapum við tilsipingum til amerikanska popplist við denti á tað ónatúrliga, kunsturliga.
Stilla skemtingarsemið fyllir nógv í myndunum hjá Fríðu Matras Brekku, sum tó eisini fevnir vakurleikan og sorgblídnið í teimum menniskjatómu landsløgunum. Tær nettu laseringarnar og neyvleikin í strikuni siga okkum hvussu stóran týdning handverkið hevur fyri listakvinnuna, ið skal ansa eftir, at myndirnar ikki gerast ov vakrar - eg hugsi, at dugnaligi grafikarin Marius Olsen man vera ein fyrimynd hjá henni í hesum sambandi.
Við síðuna av blómum og landslagsmyndum, eru djórini ein myndevnisligur aðaltáttur í verkunum hjá Fríðu Matras Brekk. Um hugsað verður um hvussu nógvan seyð, vit hava í Føroyum, er tað í grundini áhugavert hvussu lítið hann fyllir í føroyskari list. Í verkinum hjá Fríðu Matras Brekku er hann øðrvísi insisterandi. Hon hevur málað fleiri seyðaportrettir, men seyðir síggjast eisini ymsastaðni í hennara landsløgum. Hennara alstóri kærleiki og virðing fyri djórum sæst sera væl í myndunum, sum eisini til tíðir eru stuttligar.
Til dømis steinprentið, sum ímyndar ein einsamallan seyð undir sólarmyrking. Vit síggja seyðin aftanífrá upp móti teirri svørtu sólini, og orsaka av høvuðbragdinum og teimum hangandi oyrunum fáa vit varhugan av hvussu øtiliga bilsin, seyðurin er av stórbæra náttúrufyribrigdinum.
Himmalin og skýrák eru somuleiðis millum høvuðsmyndevnini bæði í dramatiskum nærmyndum av ljósi og myrkri og í meira avkláraðum panoramiskum myndum.
- Sum skilst er Fríðu Matras Brekku sera fegin um at verða boðin við at framsýna saman við einum so dugnaligum og etableraðum listamanni sum Bárði Jákupsson, og nú verður spennandi, tí tað sær út til, at hon loksins hevur fingið arbeiðsfrið á tí annars rokaliga verkstaðnum.


text:
Í farnu viku fingu fýra starvsfólk hjá IRF prógv í útbúgvingini fyri skrivstovufólk, samskiparar og móttøkufólk (ÚSSM).
Durita Toftegaard, Elsa Maria í Beiti, Fríðgerð Klein og Frida Tróndheim hava seinasta hálva árið gingið á ÚSSM-útbúgvingini hjá Synergi.
Útbúgvingin er løgd til rættis sum ein samanrenning av undirvísing, coaching og sjálvlesnaði. Útbúgvingin er soleiðis háttað, at tær fingu lærutilgongdina at passa inn í arbeiðið og inn í ein gerandisdag, har nógv er at gera.
”Útbúgvingin hevur givið okkum nøkur amboð, sum bæði kunnu brúkast á arbeiðsplássinum og eisini privat. Vit hava lært, at tá ið tú ynskir onkrar broytingar, er tað týdningarmikið at hyggja inneftir, tí tað er oftani lættari at arbeiða við persónligari menning ístaðin fyri at royna at broyta onnur.“ sigur Durita Toftegaard.
IRF leggur doyðin á støðuga førleikamenning av starvsfólkunum, og fegnast leiðslan um, at hesar fýra nú hava fingið prógv í eini útbúgving, har dentur hevur verið á bæði persónliga og fakliga menning.


text:
Flestu skipini hjá Hamburg Süd undir danskt og Singapore-flagg
Á einum tíðindafundi í høvuðssætinum hjá Hamburg Süd um vikuskiftið søgdu Søren Toft úr Maersk Line og nýggi stjórin í Hamburg Süd, Arnt Vespermann, at “Hamburg Süd verður verandi Hamburg Süd”. Men meginparturin av skipunum hjá reiðarínum verður flaggaður um til Danmark og Singapore.
Av flotanum hjá Hamburg Süd upp á 48 skip, sigla 15 í dag undir týskum flaggi, meðan restin siglir undir flaggtjóðunum Liberia, Madeira, Portugál og Brasilia.
Maersk Line brúkar mest Singapore og danskt flagg, og stendur tað til Søren Toft, koma skipini hjá Hamburg Süd undir aðra av teimum báðum skipaskráunum.
Serlig viðurskifti í sambandi við serreglur, ið bera í sær, at skipini hjá Hamburg Süd, ið sigla undir týskum, brasilskum, portugisiskum ella Madeira flaggi, fáa avsláttur í havnargjaldinum, eru eisini við í umhugsanunum, skrivar ShippingWatch.
Ein onnur avleiðing av Maersk-keypinum er, at 131 av teimum uml. 1000 størvunum á høvuðsskrivstovuni hjá Hamburg Süd verða niðurløgd. Hetta varð longu kunngjørt í oktober.
Í samrøðu við týsku sjónvarpsstøðina NDR segði Søren Toft, at tey fáa møguleika fyri starvi aðrastaðni, t.d. í Keypmannahavn.
Kelda: maritimedanmark.dk


text:
Ari av Rana
23.11.2017 - 17:41
Ítróttur > Ítróttur > Fótbóltur
FC Keypmannahavn hevur ein sera týðandi dyst í dagsins Europa League dysti. Við sigri í kvøld spæla FCK seg víðari í ársins kapping. Í øðrum dysti, kann Arsenal eisini staðfesta sína víðari luttøku í kappingini, meðan Everton roynir at sleppa undan fullkomnari eyðmýking.
FC Keypmannahavn liggur fremst í sínum bólki við 6 stigum. FC Sheriff hevur somuleiðis 6 stig, meðan mótstøðuliðið hjá FCK í kvøld, Lokomotiv Moskva, hevur 5 stig. Aftast í bólkinum eru Zlin við tveimum stigum. Við sigri á Lokomotiv Moskva í kvøld liggja FCK fýra stig frammanfyri mótstøðuliðinum tá bert ein dystur er eftir, og ber tí ikki til hjá Lokomotiv Moskva at innheinta FCK í kappingini. FCK spæla seg tí víðari úr bólkaspælinum í kvøld við einum sigri heima í Telia Parkini.
Arsenal liggur langt fremst í sinum bólki. London liðið hevur 10 stig eftir fýra dystir og eru 5 stig frammanfyri FK Crvena Zvezda á 2. plássi. Vinnur Arsenal í kvøld á útivølli móti FC Køln, spæla Arsenal seg víðari í kappingini.
Everton hevur havt eina ræðuliga byrjan á kappingina. Stolta enska felagið úr Liverpool hevur bert eitt stig eftir fýra dystir og liggur aftast í bólkinum. Í kvøld taka teir ímóti Atalanta úr Italia, sum liggur ovast í bólkinum við 8 stig. Lyon hevur somuleiðis 8 stig, og tí hevur Everton longu mist møguleikan at spæla seg víðari úr bólkaspælinum. Tó kunnu Everton enn enda frammanfyri Apollon Limassol, sum liggja tvey stig frammanfyri Everton.


text:
Í morgun tann 16. Apríl kl. 10:00 kemur 2. viðgerð av Løgtinsmálinum um uppskot til løgtingslóg um broyting í løgtingslóg um aling av fkiski v.m.
Nógv hoyrðingarsvar eru komin inn, heili 20 í tali og News hevur hugt eftir Hoyringarsvarinum frá Bakkafrost og Luna, Fylgiskjal 02, klikk her: “Ummæli av uppskoti um broytingar í alilógini”
Í lógaruppskotinum, sum er sent til hoyringar, eru nakrar týðandi broytingar av meginreglunum í okkara aliskipan, sum í ringasta føri kunnu vera til stóran skaða fyri føroyska alivinnu. Hugsað verður her serliga um at fara frá grundregluni um “Ein alari – eina fjørður”, og um tær broytingar, sum kunnu sáa iva um tryggleikan í aliloyvisskipanini.
Eitt annað hesa báðar risa alifyritøkurnar taka upp er, at politiska stýringin av framleiðsluni fær ein størri leiklut. Hetta slagið av vinnupolitikki hoyrir einari farnari tíð til. Í flestu framkomnum londum verður arbeitt út frá tí prinsippi, at endamálið við vinnupolitikkinum er at skapa stór virði sum gjørligt, og at vinnu politikkur og fordeilingspolitikkur eiga at verða hildin hvør sær… les øll hoyringarsvarini her: “77/2017 Uppskot til løgtingslóg um broyting í løgtingslóg um aling av fiski v.m.”
Samanumtikið eru flest øll skeptist um lógaruppskotið, men gongur tað sum vanligt, so verður ikki lurtað eftir okkara vinnu og alt verður koyrt ígjøgnum, til stóra gleði fyri Høgna Hoydal og hansara almenna harkaliðið.
SáH


text:
Skjaldarmerki Føroyar
Skjaldarmerki Føroya sæst fyrst í kirkjubøstólunum í umleið 15. øld. Tað ímyndar ein veðr á einum skjøldri. Seinri nýtsla sýnir ein veðr í einum innsigli brúkt av løgrættumonnum, ið vóru limir gamla føroyska dómstólinum, løgtinginum. Í seinna parti av 19. øld hómast ein trá í føroyingum at hava eitt savningarmerki. Elsta merkið, vit vita um, er veðramerkið. Seinni kom tjaldursmerkið og tíðum veittraðu tey lið um lið. Men eins og grannar okkara fyri vestan, íslendingar, hildu føroyingar ikki, at tað var hóskandi við djóramynd sum tjóðflaggi.
Skjaldarmerkið fór úr nýtslu tá ið løgtingið varð niðurlagt í 1816. Eftir at løgtingið varð endurreist í 1852, og sjálvt meðan Føroyar vóru de-facto sjálvstøðugar undir seinra heimskríggi, var einki føroyskt skjaldarmerki brúkt. Eftir gildiskomuni av Heimastýrislógini í 1948, kom skjaldarmerki í nýtslu aftur saman við gamla heitinum løgmaður. Og tað var júst løgmaður, og landsstýrið, og ikki løgtingið, sum nú brúkti skjaldarmerkið.
1. apríl 2004 kunngjørdi Løgmansskrivstovan at frá tí degi fóru løgmaður og Løgmansskrivstovan at nýta hesa nýggju útgávuna av skjaldarmerkinum. Henda nýggja útgávan varð grundað á upprunaligu útgávuna á kirkjubøstólunum. Litirnir vóru íblástir av Merkinum, og gult/gylt lagt afturat. Nýggja útgávan ímyndar bukkandi veðr á skjøldri, klárur at verja. Nýggja skjaldarmerkið kann verða nýtt av føroyskum stjórnarráðum og sendistovum. Summi hava skift, meðan onnur enn nýta gomlu útgávuna.


text:
Gott veður í morgin
Veðrið frá DMI
Veðurlagið:
Eitt hátrýst yvir Bretsku Oyggjunum gevur okkum kølið luftrák av vestri við einstøkum ælum.
Veðurvánirnar:
Andøvsgul til strúk í vindi av vestri og útsynningi, 8 til 13 m/s. Onkrastaðni kann verða nakað av sól, men eisini einstøk æl. Hitin fer at liggja um 8 stig. Í nátt minkar vindurin spakuliga til lot til andøvsgul av vestri, 2 til 7 m/s. Tað verður turt fyri tað mesta og lutvíst klárt veður. Hitin fer at liggja millum 5 og 8 stig.
Veðrið hósdagin:
Lot til andøvsgul av vestri, 2 til 7 m/s. Ættin snarar spakuliga niður í sunnan. Tað verður turt og nakað av sól. Hitin fer at liggja um 9 stig. Fríggjanáttina veksur vindurin til andøvsgul til strúk í vindi av suðri, 8 til 13 m/s. Tað verður skýggjað og turt fyr taði mesta, men móti morgni fer møguliga at regna. Hitin fer at liggja millum 6 og 8 stig.
Og veðrið fríggjadagin:
Andøvsgul til strúk í vindi av suðri, 8 til 13 m/s, sum seint seinnapartin snarar í vestan. Tað verður skýggjað og regn, men seinnapartin verður klárari eitt skifti. Hitin fer at liggja millum 8 og 10 stig. Um kvøldið og náttina minkar vindurin til lot til andøvsgul av vestri, 2 til 7 m/s, og móti morgni snarar ættin í sunnan. Tað verður turt fyri tað mesta, og skiftandi skýloft. Hitin fer at liggja millum 5 og 7 stig.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
Føroyska Sjómansmissiónin
14.12.2017 - 15:37
Í gjár kom nýbygdi Stormur á Havnina. Skipið er ávegis úr Póllandi til Íslands, og okkurt smávegis skuldi gerast umborð á Havnini áðrenn teir fara víðari.
Stormur er eitt kombinerað línu -og garnaskip, sum kann frysta fiskin umborð. Tað er 45 metrar langt og 9,2 metrar breitt. Lastin er 580 rúmmetrar og tekur umleið 380 tons. Frystiorkan er 25 tons um samdøgrið.
Stormur er eitt sokallað “diesel-elektrisk” skip. Tað vil siga, at tað hevur ongan høvuðsmotor men hevur 3 ljósmotorar á 465 KW, sum eisini lata streym til “generatorin/motorin” á 750 KW, sum drívur høvuðsaksilin, og harvið skrúvuna.
Skrokkurin varð fyrst bygdur í New Foundlandi og var 23 metrar langur. Skrokkurin varð so sleipaður til Gdansk í Polen har hann er longdur til 45 metrar og skipið gjørt liðugt.
Skipið hevur nýggjastu línuútgerð frá Mustad og hevur annars nýggjastu útgerð til tílík skip. 20 mans kunnu vera við skipinum.
Eigarin Steindor Sigurgeirsson sigur, at hann hevur selt kvotuna og tí er skipið til sølu, hóast tað enn ikki hevur verið til fiskiskap.
Hann legði smílandi afturat, at Stormur er besta línuskipið í Norðuratlanshavið.


text:
The Rescuers
The Rescuers ("Bjargararnir"; danskt heiti: Bernard og Bianca) er ein amerikanskur teknifilmur frá 1977, framleiddur av Walt Disney Productions og varð frumsýndur fyrstu ferð í Amerika hin 22. juni 1977 og 26. desember 1978 í Danmark. Hann er hin 23. filmurin í røðini av teimum klassisku Disney teknifilmunum og byggir á skaldsøgurnar hjá Margery Sharp The Rescuers og Miss Bianca frá 1959 og 1962.
Filmurin er framleiddur av Wolfgang Reitherman og Ron Miller og leikstjórnaður av Wolfgang Reitherman, John Lounsbery og Art Stevens. Filmstónleikurin bleiv skrivaður av Artie Butler, meðan Carol Connors, Ayn Robbins og Sammy Faina hava skrivað tekstin. The Rescuers var ein av teimum best umtóktu filmunum í 1977. Filmurin gav 39 milliónir 215.869 amerikanskir dollarar í vinningi kring heimin. Ein framhaldsfilmur, The Rescuers Down Under ("Bjargararnir í Avstralia"; danskt heiti: Bernard og Bianca: SOS fra Australien), varð sýndur í biografunum í 1990.
Søgugongd[rætta | rætta wikitekst]
Filmurin snýr seg um tvær mýs, ið eita Bernard og Bianca. Hesar bjarga gentuni Penny, ið var blivin burturførd av smúkkutjóvinum Madame Medusa.
Keldur[rætta | rætta wikitekst]
- ↑ "The Rescuers". Box Office Mojo. http://www.boxofficemojo.com/movies/?id=rescuers.htm. Heintað 5. januar 2012.


text:
Eg var úti og leitaði eftir feskari føði til mín skeggdreka, og fann nakrar klukkur, tær flestu vanliga stödd, men tvær vorú nógv størri og ekstremt aggressivar. Á myndini síggja tit aðra saman við eini vanligari klukku.
Eg meti, at stóru klukkurnar vóru yvir 2 cm til longdar, akkurát til pass hjá einum svongum fýrbeini. Men nógv størri enn nakað, ið eg fann undir nøkrum av teimum nógvu hundra steinunum, ið eg lyfti, tá eg sum smádrongur leitaði eftir maðkum til agn.
Hvat er hetta fyri ein klukka?
Eg sá eina tílíka klukku berjast við ein snigik fyri nøkrum árum síðan, eru tær kjøtetandi?


text:
Nostradamus
Michel de Nostredame (14. desember 1503 – 2. juli 1566) er ein av heimsins kendastu profetum. Hann er mest kendur fyri bókina "Les Propheties", ið er skrivað sum vers við fýra reglum hvørt. Tey, ið lesa hansara verk, hava givið honum heiðurin fyri at hava spátt fleiri stórar hendingar í søguni. Millum annað ta fronsku kollveltingina, atombumbuna, tá ið Adolf Hitler kom til valdið og 9/11. Serliga aftaná 9/11 gjørdist Nostradamus kendur og kom á fleiri listar fyri mest seldu bøkur.
Nostradamus var føddur í Suðurfraklandi í desember 1503. Hann var sonur ein kornhandlara, ið eisini var eitt slag av skrivstovumanni. Upprunaliga var familja hansara jødisk, men var konverterað til katolismu í 15. øld. Tá ið Nostradamus var fimtan ára gamal, fór hann at taka prógv á universitetinum í Avignon. Men aftaná eitt ár, var hann noyddur at steðga aftur vegna Svarta Deyða. 26 ára gamal fór hann aftur í skúla, aftaná at hava arbeitt í nøkur ár. Hann fór at lesa til lækna á universitetinum í Montpellier, men var útvístur aftur tá tey funnu útav at hann hevði arbeitt sum apotekari, ið var eitt slag av arbeiði, ið var bannað. Hann fór tá aftur at arbeiða sum apotekari, og gjørdi eina vitamin, ið var kend víða fyri at verja móti Svarta Deyða.
Í 1531 fór Nostradamus til Agen. Har giftist hann við einari konu, ið enn er ókend, men føddi honum tvey børn. Børnini og konan doyðu í 1534, sikkurt av Svarta Deyða. Aftaná deyða teirra ferðaðist hann víðari ígjøgnum Frankaríki og kanska Italia. Hann búsetti seg í Salon-de-Provence, har hann giftist við einari ríkari einkju og fekk seks børn, tríggjar gentur og tríggjar dreingir. Hann byrjaði at fara vekk frá heilivágnum og fór ístaðin móti tí dulda. Hann skrivaði ein álmanakka og var so væl nøgdur við úrslitið, at hann skrivaði ein ella fleiri hvørt ár. Samanumtikið eru tær kendar fyri at hava yvir 6300 spádómar, har ið teir flestu ikki vóru rættir. Eisini 11 árligar kalendarar, har allir byrja 1. januar og ikki í marts, sum annars hevur verið hildið. Tá byrjaði hann at skriva 1000 vers við fýra reglum, har spádómarnir eru, ið hann er kendur fyri í dag. Av tekniskum grundum vóru tey seinastu 58 versini í tí sjeyndu bókini við hundrað versum, eisini kallað Árhundrað, aldrin útgivin.
Versini fingu ymiskar reaktiónir tá ið tey vóru útgivin. Nøkur fólk hildu at Nostradamus var falskur ella ørur í høvdinum, meðan fleiri hildu at hansara vers vóru andaliga inspireraðir profetiir. Skjótt komu tey ríku allastaðni frá og vildu hava horoskopir og góð ráð frá honum. Drotningin, kona kong Henry II úr Frankaríki, var ein av fylgjarunum hjá Nostradamus. Aftaná at hon hevði lisið hansara álmanakka frá 1555, ið hótti ta royalu familjuna, bað hon hann um at koma til París at forklára og at tekna horoskopir til tey royalu børnini. Í tí tíðini helt hann, at hann fór at vera hálshøgdur, men tá ið hann doyði í 1566, hevði hon gjørt hann til ráðgeva og lækna hjá konginum.
Í 1566, eftir at giktin hjá Nostradamus hevði plágað hann í nógv ár, bleiv hon til vatnsótt. Fyrst í juli sigst hann at hava sagt við sín sekreter, at tey fóru ikki at finna hann livandi við sólarris. Morgunin eftir var hann funnin deyður við síðunar av songini hjá sær.


text:
Í seinasta 15. mars á hvørjum ári ber til at melda seg til sum sjálvlesandi í hesum fólkaskúlum:
1) Eysturskúlanum, Tórshavn
2) Miðvágs/Sandavágs skúla, Miðvágur
3) Runavíkar kommunuskúla, Runavík
4) Skúlanum á Ziskatrøð, Klaksvík
5) Tvøroyrar skúla, Tvøroyri
Innskrivingin fer fram á heimasíðuni https://innskriving.fo/
provstovan@ provstovan.foStarvsfólk
Próvstovan er stovnur undir Mentamálaráðnum, sum tekur sær av øllum próvtøkuhaldi, sum ráðið hevur endaligu ábyrgdina av. Tað er próvtøkuhald í fólkaskúlanum, á miðnámi, maritimu skúlunum, yrkisútbúgvingunum og kvøldskúlunum.


text:
Skírðishósdag bleiv kappast í Landavegsúkkling. Hóast at kappingin byrjaði klokkan sjey á morni, ja so var uppmøtingin góð. Ikki færri enn níggju mans stillaðu upp til kappingina.
Koyrt var millum rundkoygingina við Skansan og rundkoyringina á Hamarinum. Ein lítil "sloyfa" var á rutuni, og tað var teinurin rundan um Tekniska Skúla. Hetta bleiv koyrt á veg út á Hamarin. Tað bleiv koyrt niðan framvið bilasøluna Wenzel, niðan til millum Horna, og so oman aftur á Ringvegin, áðrenn leiðin gekk um brúnna, og niðan á Hamarin. Ein teinur á 17 kilometrar. Hesin skuldi koyrast fimm ferð, altso góðar 85 kilometrar.
Tað bleiv lagt varliga út. Tað var tíðliga, tað var kalt, tað sirmaði og tað var langt á mál. Sólin kagaði fram og ferðin gjørdist hægri og hægri. Eftir góðar 25 kilometrar høvdu fimm mans lagt seg á odda. Christian Guttesen, Jógvan Højgaard, Jan Hjaltalin Olsen, Hilmar Hansen og Gunnar Dahl-Olsen.
Løtu seinni misti Christian. Tað styttist á mál, og menn gjørdu fleiri royndir at redusera útbrotið. Serliga vóru tað Jan og Hilmar, ið høvdu ein góðan dag. Hesir lupu á fleiri ferðir. Jógvan og Gunnar vóru ikki fyri ongum, og megnaðu hvørja ferð at koyra útbrotini inn aftur.
Nú vóru bara 3 km á mál, og tá kom rættiligur taktikkur í. Ongin vildi taka initiativið, og allir lúrdu eftir hvør øðrum. Jan var ivrigastur, og tað var hann, ið opnaði spurtin. Allir vóru klárir, og endaspurturin var nú byrjaður. Tætt var millum Jógvan, Jan, Hilmar og Gunnar. Í so tætt. Jan rendi í Gunnar, og datt. Gunnar slapp tó snikkaleystur.
Menn vóru heitir og tevjaðu gull. Spurturin helt fram, og í harðari kapping við Jógvan og Hilmar, átti Gunnar munin og vann endaspurtin við einari súkklulongd.
Dramatikkur við Skansan, men til alla lukku ongin fólkaskaði. Jan megnaði at súkkla á mál.
Úrslit, 85 km Landavegsúkkling
1. Gunnar Dahl-Olsen, 2 tímar 44 minuttir 18 sekund
2. Jógvan Højgaard, 2.44.19
3. Hilmar Hansen, 2.44.19
4. Jan Hjaltalin Olsen, 2.45.10
5. Christian Guttesen, 2.48.42
6. Kjartan Egholm, 2.55.00
7. Áslakkur Nesá, 3.04.12
8. Jóanis Albert Nielsen, DNF
9. Uni Vitalis, DNF
Næsta kapping verður leygardagin 22. apríl. Kappingin er samstundis ein av tveimum úttøkukappingum til føroyska landsliðið, ið skal kappast á Oyggjaleikum komandi summar. Dagin eftir verður næsta úttøkukappingin.


text:
Jesus verður tornakrýndur
Tá tók Pilatus Jesus og húðflongdi hann. Men hermenn landshøvdingans fóru við Jesusi inn í borgina og fingu saman um hann alla manningina. Og teir lótu hann úr og hongdu eina skarlaksskikkju upp á hann og flættaðu eina ein sevlegg í høgru hondina; og teir fullu á knæ framman fyri honum og hildu hann fyri háð og tóku at heilsa honum og søgdu: „Heilur og sælur, tú Jødakongur!“ Og teir slógu hann í andlitið og spýttu á hann og tóku sevleggin og slógu hann í høvdið á honum og fullu á knæ og tilbóðu hann.
Pilatus fór tá út aftur og sigur við teir: „Sí, eg komi nú við honum út til tykkara, fyri at tit skulu vita, at eg finni onga søk hjá honum.“ Jesus gekk tá út við tornakrúnuni á høvdi og í skarlaksskikkjuni. Og hann sigur við teir: „Sí, her er maðurin!“ Tá ið nú høvuðsprestarnir og sveinarnir sóu hann, rópaðu teir og søgdu: „Krossfest, krossfest!“ Pilatus sigur við teir: „Takið tit hann og krossfestið hann; tí at eg finni onga søk hjá honum.“ Jødarnir svaraðu honum: „Vit hava lóg, og eftir lógini eigur hann at doyggja, tí at hann hevur gjørt seg sjálvan til Guðs son.“
Jesus verður dómfeldur
Tá ið nú Pilatus hoydi hetta orðið, kom enn meiri ótti á hann; og hann fór inn aftur í borgina og sigur við Jesus: „Hvaðan ert tú?“ Men Jesus gav honum einki svar. Pilatus sigur tá við hann: „Talar tú ikki til mín? Veitst tú ikki, at eg havi vald at sleppa tær leysum, og at eg havi vald at krossfesta teg?“ Jesus svaraði honum: „Tú hevði als einki vald á mær, um tað ikki var givið tær oman úr erva; tí hevur tann størri synd, sum gav meg upp í hendur tínar.“ Eftir hetta royndi Pilatus at sleppa honum leysum.
Men Jødarnir rópaðu og søgdu: „Sleppir tú honum leysum, tá ert tú ikki vinur keisarans. Hvør tann, sum ger seg sjálvan til kong, setur seg upp móti keisaranum.“ Tá ið nú Pilatus hoyrdi hesi orð, førdi hann Jesus út og settist í dómarastólin á tí staðinum, sum nevnist „á Steinsettum“ (á hebráiskum máli: Gabbata).
Men tað var atfangadagur fyri páskir. Og hann sigur við Jødarnar: „Sí, her er kongur tykkara!“ Teir rópaðu tá: „Burtur, burtur við honum! Krossfest hann!“ Pilatus sigur við teir: „Skal eg krossfesta kong tykkara?“
Høvuðsprestarnir svaraðu: „Vit hava ongan kong uttan keisaran.“ Men tá ið Pilatus sá, at hann einki maktaði, men at ófriðurin heldur tók til, vildi hann gera mannamúgvuni til vildar, og hann dømdi, at tað skuldi verða soleiðis, sum tey kravdu. Men hann tók vatn og vaskaði sær um hendurnar, so mannamúgvan sá, og segði: „Eg eri ósekur í blóðinum á hesum rættvísa manni. Síggið tit til tað!“
Og alt fólkið svaraði og segði: „Blóð hansara komi yvir okkum og yvir børn okkara!“ Tá slepti hann teimum Barabbasi leysum, ið var settur fastur fyri uppreistur og fyri manndráp, tí, sum tey bóðu um, men Jesus læt hann húðfleingja og gav hann upp til teirra at verða krossfestur.
Á veg út á Golgata
Tá tóku hermenninir Jesus og lótu hann úr skarlaksskikkjuni og lótu hann í hansara egnu klæði og fóru út við honum at krossfesta hann. Og hann bar sjálvur kross sín. Men á veginum út hittu teir ein mann, sum kom gangandi har framvið, Símun frá Kýrenu, sum kom heim av markini, faðir teirra Aleksanders og Rufusar. Hann noyddu teir at bera kross hansara; og teir løgdu krossin upp á hann, at hann skuldi bera hann aftan á Jesus.
Men honum fylgdi ein stórur skari av fólkinum og av kvinnum, sum bæði harmaðu hann og grótu um hann. Men Jesus vendi sær á ímóti teimum og segði: „Jerúsalems døtur! Grátið ikki um meg; men grátið um tykkum sjálvar og um børn tykkara; tí at sí, teir dagar skulu koma, tá ið sagt man verða: „Sælar eru ófruktirnar og sæl eru tey móðurlív, sum ikki hava føtt, og tey bróst, sum ikki hava givið at súgva!“ Tá skulu tey fara at siga við fjøllini: „Fallið yvir okkum!“ og við heyggjarnar: „Fjalið okkum!“ Tí at gera tey hetta við hitt grøna træið, hvussu fer tá at gangast hinum turra?“ Men tveir aðrir illgerðarmenn vórðu førdir út við at verða tiknir av døgum saman við honum.
______________________________________________________________________________________________________________________________________________
Lagt út: Ásbjørn Jacobsen


text:
Klaksvíkar kommuna setir ABC fyri sálarliga heilsu á breddan í sambandi við Ung í arbeiði
Klaksvíkar kommuna, ið er samstarvsfelagi í verkætlan okkara, ABC fyri sálarliga heilsu, skrivar í tíðindaskrivi í dag, at tey við verkætlanunum hjá sær, ABC fyri sálarliga heilsu og Ung í arbeiði, samstarva um at varpa ljós á sálarliga heilsu í gerandisdegnum. Umframt at kunna tey ungu um sálarliga heilsu, fær ABC krabbagággan hjá okkum við hesum átaki og hugflogi nýtt lív, ið kann røkka enn fleiri borgarum, og tað fegnast vit um.
Klaksvíkar kommuna skrivar soleiðis á heimasíðu síni:
SÁLARHEILSA EISINI Á BREDDAN Í SAMBAND VIÐ UNG Í ARBEIÐI
Sum samstarvspartur í verkætlanini ABC fyri sálarliga
heilsu, varpar Klaksvíkar kommuna ljós á sálarheilsu. Hesaferð ígjøgnum
verkætlanina Ung í arbeiði.
ABC fyri
sálarliga heilsu tekur útgangsstøði í gerandisdegnum við boðskapinum um at vera
virkin, saman og hugbundin, og verkætlanin hevur m.a. kastað ABC-krabbagogguna,
sum er eitt amboð til at seta í gongd tankar og samrøður um sálarheilsu, av
sær. Á ABC-krabbagogguni eru átta spurningar skrivaðir, ið tú kann seta tær
sjálvum ella øðrum rundan um teg í gerandisdegnum. Tað eru hesir spurningarnir,
sum í ár eru partur av Ung í arbeiði verkætlanini.
Ung arbeiða saman við ABC fyri sálarheilsu
Í ár hevur Ung í arbeiði eina høvuðsstøð ið kallast Verkstovan. Verkstovan er eitt stað, har ungu luttakarinir gjøgnum summarið hava møguleika at savnast um hugnaliga samveru, prát um arbeiðsdagin og at luttaka í ymiskum virksemi. Virksemið í Verkstovuni miðar ímóti at gera unga borgaran sjónligan í býarmyndini, samstundis sum at virksemið hevur virði fyri fjøldina. Í løtuni gera tey ungu m.a. serliga litføgur busskeltir til býarbussin, sum í summar verða sett upp á bussteðgistøðunum í Klaksvíkar kommunu.
- Ein liður í at fáa boðskapin hjá ABC fyri sálarliga heilsu út, er at innlima ABC í tað virksemið, sum longu er í Klaksvík. So tá ið eg frætti, at ung í Verkstovuni vóru í gongd við at gera serlig skelti til bussleiðina, helt eg tað vera upplagt, at tvær verkætlanir hjá Klaksvíkar kommunu, ABC fyri sálarliga heilsu og Ung í arbeiði, samstarvaðu um sálarliga heilsu í gerandisdegnum. Vit gjørdu tí avtalu um at flætta spurningarnir frá ABC-krabbagogguni uppí skeltingina hjá Ung í arbeiði, soleiðis at hesir verða sjónligir í býarmyndini, sigur Anja Olsen, sum umboðar Klaksvíkar kommunu í ABC-samstarvinum.
- ABC verkætlanin snýr seg um gerandisdagin, og at bíða eftir bussinum er eisini ein partur av gerandisdegi okkara. Og tá er tað jú upplagt at seta sær sjálvum ella einum øðrum, sum eisini bíðar eftir bussinum, ein spurning frá ABC-krabbagogguni, sum nú verður at finna á litføgru busskeltunum, t.d. spurningin: “hvar finnur tú møguleikan at fordjúpa teg?” ella: ”nær gjørdi tú seinast okkurt gott fyri onnur?”, leggur Durita Samuelsen, samskipari av Ung í arbeiði afturat.
ABC vitjaði í Verkstovuni
Ung í arbeiði verkætlanin snýr seg um at læra tey ungu í Klaksvíkar kommunu um arbeiði, og boðskapurin um sálarliga heilsu er ikki minst galdandi á arbeiðsplássum, har nógv okkara brúka størsta partin av gerandisdegnum. Umframt samstarvið um busskeltini, var Anja Olsen tí á vitjan í hugnaligu hølunum í Verkstovuni mikudagin, har hon greiddi teimum ungu frá ABC og sálarheilsu í mun til arbeiði.
Øll tey ungu sum eru við í Ung í arbeiði verkætlanini í ár, eru vælkomin í Verkstovuna hvønn gerandisdag frá kl.14 – 16, í tíðarskeiðinum 2. juli – 10. august.
https://klaksvik.fo/news/3865/salarheilsa-eisini-a-breddan-i-samband-vid-ung-i-arbeidi


text:
Ingi Samuelsen
08.02.2018 - 14:02
Tíðindi > Vinna & Tøkni > Handil- og tænastuvinna
Fíggjarmálaráðið er farið at hyggja at skipanini við avgjaldsfríum pakkum til Føroya, og endamálið skal vera til gagns fyri bæði tey, ið keypa úr útlandinum og eisini føroysku handilsvinnuna.
Soleiðis segði Kristina Háfoss, landsstýriskvinna við fíggjarmálum, í tinginum í gjár, tá hon svaraði Bárði á Steig Nielsen viðvíkjandi skipanini.
Bárður á Steig Nielsen vísti á, at føroyska handilsvinnan upplivir eina ójavna kapping, tá kinesiskir handlar kunnu selja vørur upp til 300 krónur mvg-frítt, men tá hetta ikki er galdandi fyri føroyskar handlar.
Hesin ójavni má rættast, um vit skulu varðveita eitt ríkt handilslív í Føroyum, heldur Bjárður á Steig Nielsen.
Kristina Háfoss vísti á, at loftið á 300 krónur varð sett av løgtinginum, tá skipanin varð sett í gildi í 2009. Upprunaliga var ætlanin hjá Fíggjarmálaráðnum at hava eitt loft á 150 krónur, nøkulunda tað sama sum flest øll lond í Evropa hava.
- Tað eru nógv, sum fegnast um henda møguleikan, men eg skilji eisini áskoðanina hjá føroysku handilsvinnuna, og tí vóni eg, at vit finna eina skipan, sum báðir partar kunnu liva við, segði Kristina Háfoss.
Samstundis vísti hon á, at tað er neyðugt at hava eitt mark fyri mvg-frítøku, tí annars kann støðan gerast tann, at tað kostar nógv meira at avgreiða pakkan, enn hvat pakkin er verdur, og tað ber ikki til, segði Kristina Háfoss.
Tí tað er eitt ovurstórt tal av smápakkum, sum kemur til Føroya hvønn einasta dag. 7.500 pakkar um vikuna í miðal, og 80 prosent av teimum hava eitt virði undir 150 krónur og 60 prosent undir 50 krónur, upplýsti landsstýriskvinnan.
Les eisini: Tollfríir pakkar fyri meira enn 2 milliónir til Føroya um vikuna


text:
Gásadalur
Gásadalur er ein bygd í Føroyum. Hon liggur vestan fyri Bø í Vágoynni út móti Mykinesfirði og er umgyrd av hægstu fjøllunum í oynni - Árnafjall (722 metrar) fyri norðan og Eysturtindur (715 metrar) fyri eystan. Gásadalur er partur av Sørvágs Kommunu.
Innihaldsyvirlit
Alment[rætta | rætta wikitekst]
Lending er sjáldant møgulig í Gásadali. Tískil vóru bátarnir hjá gásadalsfólki altíð í Bø, og tá ið teir ætlaðu at fara út at fiska, máttu teir fara eftir gøtuni upp um Skarð, ið er umleið 400 metrar høgt. Meðan Føroyar vóru hersettar av Bretlandi undir seinna heimsbardaga, gjørdu Gásadalsmenn í 1940 eina trappu oman til sjógvin. Kortini kundi man neyvan kalla hetta eina havn.
Harvið hevur Gásadalur leingi verið einasta bygd í Føroyum uttan vegasamband. Áðrenn Gásadalstunnilin varð bygdur, var bert møguligt at koma til Gásadals við tyrlu ella til gongu. Hesin trupulleikin við sambandi hevur gjørt, at bygdin er minkað nógv seinastu árini. Postmaðurin gekk tá við posti upp um fjallið tríggjar ferðir um vikuna. Tá ið danski filmurin "1700 metrar frá framtíðini" kom út, varð Gásadalur kendur í øllum heiminum.
Í 2003 varð møguligt at ganga ígjøgnum Gásadalstunnilin (um ein hevði lykt) og síðan 2005 høvdu gásadalsfólk, ið høvdu lykil til bummin, loyvi at koyra við bili. Í 2006 læt tunnilin upp fyri almennari ferðslu. Tunnilin er 1.410 metrar til longdar og einsporaður.
Sambært gásadalsfólki var bygdin avtoftað, var tunnilin ikki komin. Men eingin trygd er fyri, at Gásadalur fer at vaksa aftur. Meirilutin av íbúgvunum eru 60 ár og eldri, og børn búgva ikki leingi í Gásadali. Síðan tunnilin kom ígjøgnum, eru fleiri nýggj hús tó blivin bygd.
Gæsa og gæs[rætta | rætta wikitekst]
Sambært søgu Gásadals hevur bygdin fingið navn eftir Gæsu í Kirkjubø. Hon hevði etið kjøt, hóast tað ikki var loyvt í føstu. Tískil vóru allar ognir tiknar frá henni, og hon mátti flyta til dalin í Vágum. Hinar sagnirnar eru mest um huldufólk. Ein onnur - heldur trúligari - frágreiðing sigur, at navnið kemst av teimum villgásaflokkum, sum frá gamlari tíð hava tikið seg til Gásadals um summarið.
Á veg til Gásadals[rætta | rætta wikitekst]
Hóast tunnilin er tað framvegis trupult at koma til Gásadals. Síðani tunnilin er vorðin veruleiki, hevur tyrlan leingi ikki flogið til Gásadals. Bussurin (Leið 300) koyrir vanliga til Sørvágs og bert einaferð um dagin (um kvøldið) tilkallukoyring til Bíggjar, um sagt verður frá tveir tímar áðrenn ferðina.
Av tí at Gásadalsfólk vóru tey einastu, sum høvdu lykil til tunnilin, var í fyrstuni ikki møguligt at koyra til Gásadals hjá øðrum fólki. Tey kundu annaðhvørt ganga ígjøgnum tunnilin ella upp um Skarð. Hetta er tó broytt nú (2006), og bummurin er bert stongdur, tá arbeitt verður í tunlinum.
Tann gamla gøtan upp um Skarð er 3.500 metrar til longdar og tekur 2½ tíma. Gingið verður fyrst úti við eggina. Her eigur man at ganga sera varliga, uttan at gloyma at njóta tað framúrskarandi útsýnið yvir Sørvágsfjørð, Tindhólm, Gáshólm og Mykines.
Í Gásadali er ongin kirkja. Gudstænasta og lestur eru tískil í skúlanum. Áðrenn kirkjugarðurin varð bygdur í 1873, vórðu fólk borin upp um fjallið og grivin í Bø. Miðskeiðis á ferðini er líksteinurin, ið var tað einasta staðið, har sum berararnir hvíldu.
Longri frammi á veg til Gásadals er eisini Keldan Vígda, har sum ein prestur vígdi kelduna til at doypa eitt ógvuliga sjúkt barn, ið mátti til læknan í Bø. Var barnið deytt og ódoypt, hevði tað sambært kristnari trúgv mist sálarinnar frelsu.
Næst við Skarð er Risasporið. Søgan greiðir frá tveimum risum, ið búðu í Gásadali og í Mykinesi. Tá ið teir komdu til ilnar, ætlaði gásadalsrisin at ganga til Mykinesar. Hann gjørdi sær renningarlop eftir fjøllunum og megnaði at koma út í Mykines í einum lopi. Sporið sæst enn í dag.
Tað er onkuntíð bratt og tungt at ganga niðan Gásadalsbrekkuna av Skarðinum. Og man má ansa eftir tí leysa grótinum.
Bókmentir[rætta | rætta wikitekst]
- 1700 meter fra fremtiden, Danmark 1990, 84 min, Familjufilmur. Leikstjóri: Ulla Boje Rasmussen. (Internet: upplýsingar á enskum)
- 1700 meter fra fremtiden : en film om den færøske bygd Gásadalur. - Keypmannahavn: Statens Filmcentral, 1990. - 32 s.
- "Jákup Andreas Henriksen - tann gamli postmaðurin úr Gásadali". (Internet: upplýsingar á enskum, týskum, fronskum, donskum og føroyskum)
- "Til Gongu í Føroyum: Bøur - Gásadalur". (Internet: síða 11)
Sí eisini: Bygdir í Føroyum
Keldur[rætta | rætta wikitekst]
Ávísingar úteftir[rætta | rætta wikitekst]
- www.hagstova.fo (tað nýggjasta frá hagfrøði)
- www.faroestamps.fo (upplýsingar um Gásadal á enskum, týskum, fronskum, donskum og føroyskum)
- www.fms.fo (PDF-fíla) (upplýsingar um tunnilin til Gásadals)
- www.stamps.fo (Postsøgan í Gásadali)
- www.tourist.fo (PDF-fíla) (Til gongu í Føroyum)


text:
Tað var spenningur í luftini í Løkshøll í gjárkvøldið, tá 130 fólk høvdu sett seg væl til rættis at hyggja at filmurin “Línumenn” við undirheitinum “Saltfiskalínuskipini”, sum Zacharias Hammer hevur sett saman og lagt til rættis.
Fyrst skal sigast, at Zacharias skal hava eina stóra tøkk fyri ein upplýsandi og hugnaligan film, sum lýsir væl tíðina og umstøðurnar hjá saltfiskalínumonnunum.
Tað má vera ein stór avbjóðing at gera ein so langan film um eina farna tíð við avmarkaðum upptøkum. Filmurin er væl kryddaður við gomlum upptøkum og nýggjum samrøðum við menn, sum vóru við skipum á Flemmish Cap. Sera áhugavert.
Tó haldi eg, at filmurin er í so langur og lokalur og hevur nakrar endurtøkur, har menn nærum søgdu somu søgu. Samrøðan við Thormund Johannesen kundi kanska verið fyrr í filminum, tí hann lýsti væl søgugongdina hjá føroyska skipaflotanum og umstøður annars.
Nakrar nýggjari upptøkur komu miðskeiðis í filminum sum brádliga hálaðu hyggjaran fram í nútíðina.
Minnist eg rætt, so vóru tað samrøður við millum annað Kristian Martin, Betuel, Líggjas og Hjaltur.
Samrøðurnar vóru góðar og áhugaverdar, men brádliga at síggja nýggj og nýmótast skip í bakgrundini undir samrøðunum virkaði løgið – og hóskaði líkasum illa inn í samanhangin beint tá.
Har hevði eg ynskt at samrøðurnar vóru tiknar upp til dømis umborð á onkrum eldri línuskipi.
Tað sama gjørdi seg galdandi, tá eitt styttri brot var um slupptíðina, har menn royndu við snøri.
Tá var hyggjarin hálaður aftur um tíðina hjá saltfiskalínuskipunum á Fl. Cap.
Tað sama gjørdi seg aftur galdandi, tá tosað varð um gamlar dagar í landi í New Foundlandi, samstundis sum nýggjari myndir (frá 2001) av rækjutrolarum og rækjumonnum, sum tá vóru í landi, vórðu vístar.
Sjálvsagt er tað ein stór avbjóðingin at finna upptøkur, sum lýsa tað, mennirnir greiddu frá. Mær tykti eisini, at bakgrundsljóðið aftan fyri nakrar av samrøðunum var ov hart.
Sangurin úr kirkjuhúsinum í Hvannasundi var bæði góður at hoyra og síggja, men hevði óivað passa betri inn í samanhangin, um hann t.d. varð tikin upp umborð á onkrum eldri skipi.
Móti endanum á filminum vóru nýggjar upptøkur og samrøður við línumenn, sum í ár hava verið á Fl. Cap. Tað upplivdist gott og kunnandi, eisini tí víst varð á, at menninir við saltfiskalínuskipunum løgdu lunnar undir tey fiskirættindir, føroyingar í dag hava á FL. Cap.
Til lukku við filminum Zakaris. Tú hevur enn einaferð ríkað okkum við siðsøguligum tilfari og skjalprógvað tað harða lívið, saltfiskalínumennirnir upplivdu.
Dreingir fóru avstað og komu aftur sum menn. Tá vóru línumenn rættir menn.
Tað var kanska ein góð tíð, men fáir – um nakar ynskir hana aftur.


text:
Uttanríkispolitiska heimildarlógin
Løgtingslóg nr. 80 frá 14. mai 2005 um altjóðarættarligu sáttmálar Føroya landsstýris at gera
Lóg um altjóðarættarligu sáttmálar Føroya landsstýris at gera
Samsvarandi samtykt Løgtingsins staðfestir og kunnger løgmaður hesa lóg:
Henda lóg hevur støði í sáttmála millum Føroya landsstýri og Danmarkar stjórn sum javnsettar partar.
§ 1. Føroya landsstýri kann samráðast við fremmand ríki og millumtjóðafelagsskapir og gera altjóðarættarligar sáttmálar við tey, heruppií fyrisitingarligar sáttmálar, ið til fulnar viðvíkja yvirtiknum málsøkjum.
Stk. 2. Stk. 1 er ikki virkið, tá ið samráðst verður, og altjóðarættarligir sáttmálar verða gjørdir, ið viðvíkja bæði Føroyum og Grønlandi. Føroya landsstýri og Grønlands landsstýri kunnu tó samtykkja at virka í felag viðvíkjandi altjóðarættarligum sáttmálum samsvarandi ásetingunum í hesi lóg.
Stk. 3. Altjóðarættarligir sáttmálar, ið eru gjørdir sambært stk. 1 og 2, 2. pkt., kunnu verða sagdir úr gildi sambært somu ásetingum.
Stk. 4. Ásetingarnar í stk. 1-3 fevna ikki um altjóðarættarligar sáttmálar, ið víkja at verju- og trygdarpolitikki, ei heldur um altjóðarættarligar sáttmálar, sum skulu galda fyri Danmark, ella sum samráðst verður um í millumtjóðafelagsskapi, har sum Danmarkar kongsríki er limur.
Stk. 5. Ásetingarnar í stk. 1-3 avmarka ikki stjórnarskipanarliga ábyrgd og heimildir hjá donskum myndugleikum viðvíkjandi tí at samráðast, gera og siga úr gildi altjóðarættarligar sáttmálar, heruppií sáttmálar, ið stk. 1-3 fevna um.
§ 2. Føroya landsstýri ger altjóðarættarligar sáttmálar sambært § 1, stk. 1 ríkisins vegna undir heitinum Danmarkar kongsríki Føroyum viðvíkjandi. Føroya landsstýri og Grønlands landsstýri gera altjóðarættarligar sáttmálar sambært § 1, stk. 2, 2. pkt. í felag undir heitinum Danmarkar kongsríki Føroyum og Grønlandi viðvíkjandi. Onnur tílík heiti kunnu verða ásett sambært stk. 2, 2. pkt. um neyðugt.
Stk. 2. Henda lóg treytar tætt samstarv millum Føroya landsstýri og Danmarkar stjórn til tess, at heildaráhugamál Danmarkar kongsríkis verða ikki sett til viks, og at Danmarkar stjórn verður kunnað um ætlaðar samráðingar, áðrenn farið verður undir tær, eins og samráðingargongdina, áðrenn altjóðarættarligir sáttmálar verða gjørdir ella sagdir úr gildi. Danmarkar stjórn ásetur eftir samráðingar við Føroya landsstýri nærri karmar um samstarvið.
§ 3. Tá ið sendimenn Føroya landsstýris verða settir á uttanríkissendistovum Danmarkar kongsríkis at røkja áhugamál Føroya, ið til fulnar viðvíkja yvirtiknum málsøkjum, er § 8, stk. 2 í lóg um Føroya heimastýri samsvarandi virkin.
§ 4. Eftir áheitan frá Føroya landsstýri kann Danmarkar stjórn samtykkja at lata inn umsókn um limaskap Føroya, ella stuðla slíkari, í millumtjóðafelagsskapum, ið loyva øðrum eindum enn ríkjum og felagsskapum av ríkjum limaskap í egnum navni, tá ið tað er sambæriligt við stjórnarskipanarligu støðu Føroya.
§ 5. Lógin fær gildi 29. juli 2005.
Tórshavn, 14. mai 2005
Jóannes Eidesgaard (sign.)
løgmaður
Lm. nr. 95/2004


text:
Bátastevnan í Vestmanna hevur saman við undirveitara útvika eina app, sum skal gera tað nemmari fyri bátafólkið, campistar, luttakandi og okkum sum vara av stevnuni. Trendurin í dag er, at flest øll hava eina snildtelefon og tí er kunningin ikki langt burturi. Bátastevnan arbeiðir alla tíðuna við at menna seg og er appin ein týðandi partur av hesum arbeiði. Appin hjá Bátastevnuni inniheldur: kunning um øki, tíðindi, skrá fyri stevnuna, trygdarætlan fyri stevnuna, kunning um streym og veðrið, keyp av vanligum atgongumerkjum: børn/vaksi, til bátapláss, campingpláss. Appin er gjørd til iOS og Android styriskipanir, so flest øll kunnu nýta hana.
Bátastevnan í Westman hevur saman við undirveitara Utvika eina app sum must gera Tað nemmari fyri bátafólkið, campistar, luttakandi and okkum sum vara av stevnuni. Trend Urine í today is that most øll hava eina snildtelefon and tí is kunningin Ikki far burturi. Bátastevnan arbeiðir alla tíðuna við to Menna seg and appin ein týðandi partur av hesum arbeiði. Appin hjá Bátastevnuni inniheldur: Kunning um øki, tíðindi, Skra fyri stevnuna, trygdarætlan fyri stevnuna, Kunning um Streym and veðrið, Games! Av vanligum atgongumerkjum childhood / vaksi to bátapláss, Campingplass. Appin is gjørd for iOS and Android styriskipanir, so most øll kunnu nýta hana.


text:
Nøkur smá (myrk) brot frá hugnakvøldinum í hasari krónni í Hafnarfirði. Í hesi fyrstu roynir Christian at sita so stillur sum gjørligt, tí hann hevur eitt svørð við høgra oyra og eina øks við vinstra …
Her eru tað hasir Harvard Din & Tonics sum syngja “Almost Like Being In Love”. Burdi bara itið sum fyrstu orðini, “What A Day This Has Been”, soleiðis sum dagurin var gingin 🙂
Her syngja Harvard Din & Tonics “Let’s call this whole thing off”, fyri millum annað LEN forsetanum. Is it a sign ?
Skemtiligu víkingarnir hundsaðu í heilum gestirnar, til til dømis at stilla seg upp at syngja. Her eru tað allir íslendararnir í hølinum sum skuldu syngja “Á Spreingisandi” …
Her eru tað onkrir tilvildarligir danskir gestir sum syngja “La La La” (intern joke … víkingarnir báðir søgdu seg áðrenn skula syngja ein sang fyrst á íslendskum og síðani á donskum … har tann danski teksturin vísti seg so at vera bara “La La La La La” osfr. Væl seinni vórðu øll í hølinum biðin um at syngja við á donskum, og stemmaðu so í “La La La La”, líka mikið um man var danskur, franskur, týskur, íslendskur, italskur ella spanskur 🙂
Og hesu skuldu vit øll syngja “Dovni Jákup” á fronskum. Vit valdu bara at syngja á hvør sínum máli …
At enda vóru útvaldir gestnir útsettir fyri eini test, sum viðførdi at tey annaðhvørt vórðu kosin ærisvíkingar, ella dripin …


text:
- Tíðindi, mentan og ítróttur
Ákæruvaldið krevur í minsta lagi 18 ára revsing
Kollbrún Benediktsdóttir, ákæri, segði í rættinum í gjár, at eingin ivi er um, at tann ákærdi er sekur, og hon kravdi harðari revsing, enn tey 16 árini, sum rætturin áður hevur dømt í drápsmálum.
Hon heldur ikki, at frágreiðingin hjá ákærda hongur saman, - tær eru mótstríðandi og fleiri ferðir hevur hann broytt frágreiðing. Seinast í rættinum, har hann broytti frágreiðing um, hvat hendi lagnu náttina.
Ákærin vísur eisini aftur royndini hjá ákærda at blanda hin mannin í bilini uppí málið. Til hetta sigur ákærin, at hann hevur ikki havt nóg nógva tíð til at taka Birnu av døgum og fjala hana, áðrenn hann á vakmyndum sæst fara úr bilinum og fara umborð á Polar Nanoq.
- Átjan ár er avgjørt minstamark, segði ákærin í rættinum og vísti á, at tann ákærdi nýliga hevur fingið dóm í Grønlandi í rúsevnamáli.
Verjin krevur frídøming
Verjin hjá 30 ára gamla manninum krevur frídøming. Hann vísur á, at løgreglan var skjót at staðfesta gerningsmannin og avskriva hin mannin í bilinum.
Páll Rúnar Kristjánsson sigur, at løgreglan bara hugsavnaði seg um 30 ára gamla mannin, og var skjót at boða frá, at hann var seki persónurin.
Verjin vil eisini vera við, at fingramerkini, sum vórðu funnin á koyrikortinum hjá Birnu, ikki við vissu kunnu ávísast til at vera hansara. Norskir serfrøðingar funnu 11 punkt, - vanliga krevur rætturin í Íslandi 12 punkt.
Hann finst eisini at, at avhoyringin hjá løgregluni var á donskum og enskum, og ikki við grønlendskum tulki.
Dómurin verður kunngjørdur um fýra vikur.
Sí eisini


text:
Hondbóltsfelagið Tjaldur úr Runavík hevur sett nýggjan ungdómsvenjara fyri kappingarárið 2018/2019.
Talan er um 27 ára gamla Christoffer Valdemar Madsen, sum hevur drúgvar royndir sum hondbólsvenjari í hondbólsfelagnum í Hillerød á Sælandi.
Umframt venjaragerningin hevur Christoffer spælt við fyrstaliðnum hjá felagnum, sum spælir í 2. deild í Danmark.
Aage Arnoldson, formaður í Tjaldur, sigur í stuttari viðmerking, at felagið gleðir seg nógv til nýggja samstarvið. Skal hondbólturin í økinum berast enn longur framm er neyðugt við nýggjum íblástri og einum professionellum ungdómsvenjara. Hetta stig er nú tikið, og vónandi verður undirtøkan fyri hondbóltinum í økinum og í kommununum rundan um enn størri í komandi árið.
Umframt at venja einstøk lið, kemur nýggi venjarin at hava yvirorðnaðu ábyrgdina av allari hondbóltsvenjing hjá felagnum, hava venjaraskeið, leggja venjingarskráir og vera stuðul og vegleiðari hjá hinum venjarunum í felagnum.


text:
Tey ganga á vegnum og bíða sum nýggjur aftur
Eitt av høvuðsverkunum hjá Ingálvi av Reyni, Tey ganga á vegnum og bíða, hongur í Gróthúsinum.
Hann er nú umvældur og reinsaður, so litir og skap standa púra klár aftur. Málningurin er frá 1988, og Setrið fekk hann á 25 ára føðingardegnum í 1990 frá Fróðskaparfelagnum og Listafelagnum.
Málningurin hekk á Listasavninum til 2000, tá Fróðskaparsetrið fekk ovaru hæddina í Gróthúsinum á Debesartrøð at hava rektaraskrivstovuna og fyrisitingina í. Har var ein veggur, sum hóskaði til málningin, men tá hann skuldi berast inn, var ringt at fáa hann upp á pláss. Fyrst mátti ein hurð takast niður fyri at fáa myndina upp í trappuna, men komin nøkur fáa stig upp tók í, og so mátti múrari upp í leikin at bróta eitt petti úr loftinum og gera tað aftur, tá málningurin var uppkomin.
Tað hevur ivaleyst verið gott fyri hann at hanga so innibyrgdur og ómøguligur at læna út til framsýningar, tí hann var heldur illa farin og tí viðbrekin. Nú hevur Søren Bernsted, leiðarin á Fælleskonserveringen í Helsingør, umvælt hann, so hann er tryggjaður í langa tíð og sum nýggjur at síggja.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Høgni Johannesen skrivar: So fekk eg Sosialistisk Ung uppá nakkan.
Teirra aftursvar til mítt skriv bendir á, at eg onkursvegna má viðurkenna høgravendu sjónarmið Breiviks og harnæst fríkenni mannin grundað á, at hann er psykopatur:
“Høgni Johannesen skrivar m.a., at gerningsmaðurin handan álopið hin 22. juli ikki umboðar høgravenda hugsan, men psykopatismu.
Hetta passar einfalt ikki. Gerningsmaðurin hevur onga sálarliga diagnosu, og rættarpsykiatarin metti hann vera fullkomiliga føran fyri at standa til svars fyri sínar gerningar í rættinum.
Við øðrum orðum var gerningsmaðurin ikki sálarliga órógvaður, tá hann framdi álopið og tók lívið av 77 menniskjum.Gerningsmaðurin var ein høgraekstremistur, og álopið var politiskt.
”Her leggur SU beint fram orð í mín munn, tí í undanfarna skrivi legði eg áherðslu á, at:
“Breivik umboðar tí ikki høgravenda hugsan sum heild, men psykopatismu.”
Eg undrist á, at SU ikki gav sær far um orðini 'sum heild'.
Um tú veitst okkurt, sum VP ikki veit - skriva so til vp@vp.fo


text:
Størsti landspartur í Danmark er langa, smala nesið Jútland, sum hevur mark ímótí Norðurtýsklandi. Eystan fyri Júdand er tað, sum eftir er av landinum; næstan fimm hundrað oyggjar, einar hundrað teirra eru bygdar. Danmark er tað syðsta av Norðurlondum og eitt av slættastu londum í heiminum. Sum í grannalondunum eru politisku viðurskiftini trygg, og lívskorini góð. Ídnaðurin hevur ment seg skjótt, og nú á døgum arbeiðir ein triðingur av danska fólkinum í ídnaðinum.
Høvuðsstaðurin í Danmark, Keypmannahavn, er á Sælandi. Hann er størsti býur í Norðurlondum og handilsmiðdepil í Danmark. Ferðafólk, ið ganga í trongum, gomlum gøtum ella á gitnu gongugøtuni "Strøget", koma skjótt fram á gamlar kirkjur, spennandi marknaðir og vøtn og tjarnir. Mangir keypmannahavnarar eru at síggja á súkklu, og súkklubreytir eru lagdar út til forstaðimar, har fólk í býnum hava summarhús síni.
Danmark er gitið fyri samvinnufeløg síni. Til tess at fylgja við í landbúnaðarmermingini og vera kappingarførir hava donsku bøndurnir verið noyddir at samstarva. Ein háttur hevur verið at eiga mjólkarvirki og svínasláturhús í felag og leggja seg eftir at selja hesar búnaðarvørur uttanlands.
Eins og Noreg, Svøríki og Finnland er Danmark gitið fyri byggilist sína. Danskir byggifrøðingar nýta ofta ymiskt tilfar, tá ið teir byggja, t.d. tigulgrót, við og betong, og teir gera vøkur hús, sum hvíla væl í landslagnum. Í mongum nýggjum sethúsum hevur alstórur dentur verið lagdur á at spara orku. Sólkyknur í tekjuni vinna orku úr sólini, og húsini eru ógvuliga væl bjálvað. Danir leggja sær nær at fríðka sniðið á tí, teir gera. Húsbúnaður, glasvørur, køksbúnyttur og postalín er alt so snotiligt.
Í flestum londum í Vesturheiminum (Evropa og Norðuramerika) eru mong, ið hava eina rættiliga frílynta áskoðan á hjúnalag og húski. Henda hugsan er eisini galdandi í Danmørk og í hinum Norðurlondum. Mong donsk børn vaksa nú á døgum upp hjá annaðhvørt ógiftum foreldrum, ið hava somu lógarrættindi sum gift foreldur, bara mammuni ella bara pápanum. Vanligt er eisini nú, at menninir eru uppi í øllum húsligum arbeiði, og alt fleiri og fleiri konufólk arbeiða úti.
Lego - viðgitnu, litríku byggikubbarnir, gjørdir til børn - er upprunaliga úr Jútlandi, har ein snikkari og sonur hansara funnu uppá at gera teir í 1930-árunum. Mong norðurlendsk børn vita um Legoland, hugtakandi legobýin, har alt er gjørt av lego. Navnið "Lego" er gjørt úr donsku orðunum "leg" og "godt", sum merkir spæl væl.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Keypamannahavn
Vídd: 43.070km2
Fólkatal: 5.181.000
Alment mál: danskt
Átrúnaður: kristindómur 93%, aðrir 7%
Stýrðislag: fólkaræði, fleirflokkaskipan
Gjaldoyra: donsk króna